Путин Россиясининг қуролига айланган “Ўлмас полк” – хотирами ё сиёсат? | Qalampir.uz\nПутин Россиясининг қуролига айланган “Ўлмас полк” – хотирами ё сиёсат?\nТаҳлил\t08 Май 17:00 19314\nСовет Иттифоқининг фашистлар Германияси устидан қозонган ғалабаси ниқоби остида ўтказилиб келинган “Ўлмас полк” марши қамрови йилдан йилга тобора кенгайиб бораётган эди. Ҳаттоки, АҚШнинг деярли барча штатларида юриш ўтказилиши ҳақида хабарлар тарқалган эди. Бироқ 2022 йилга келиб ҳолат драматик тарзда ўзгарди. “Россия Ўлмас полки”нинг АҚШдаги вакилига кўра, 40 га яқин штат ўз ҳудудида марш ўтказилиши ҳақида эълон қилган, аммо дунёдаги вазият кескин ўзгарганлиги ва тақиқлар ортидан рус сиёсий пропагандаси “адо қилинмаслиги” мумкин. Шу йилнинг баҳорида ўзбек жамиятида “Ўлмас полк” маршининг ўтказилиши бўйича хабарлар тарқалди, жамиятда кескин муҳокамаларга сабаб бўлди, бироқ расмий муносабат берилмади.\nQALAMPIR.UZ “полк” тарихи, ташаббускорлари, “рус пропаганда қуроли”га қандай айланиб қолгани ва Ўзбекистонда нега нишонлангани ҳақида маълумот беради.\nНега айнан “Ўлмас полк” марши? Уни ким ўйлаб топган?\nСовет Иттифоқи ва Россия узоқ вақт давомида фашистлар Германиясига қарши урушни қандай хотирлаш кераклиги ҳақида дилеммада қолган. Иосиф Сталин даврида расмий қурбонлар сони 27 миллион эмас, 7 миллион деб кўрсатилган. СССРда Ғалаба куни 1965 йилгача расмий байрам сифатида нишонланмаган.\nНегаки, Молотов-Риббентроп пакти (СССР ва Гитлер Германияси ўзаро ҳужум қилмаслик ҳамда Польшани иккига бўлиб олиш ҳақида келишиб олган) тузилганлиги, урушнинг дастлабки йилидаги даҳшатли совет қурбонлари, “Ленд-лизинг” дастури орқали Британия ва АҚШ ёрдамининг аҳамияти, Сталиннинг репрессия сиёсати кўплаб ҳарбий асирларни ГУЛАГ архипелагига қайтариши каби масалалар ва бошқа кўплаб фактлар уруш кўрмаган авлодларга “ривоят”ни қандай айтиб беришни қийинлаштирар эди. Аҳоли орасида уруш ҳақидаги хотиралар сезиларли даражада камайганидан сўнг, уларга янги, воқеалари бироз ўзгартирилган “ҳикоя” керак эди.\n“Ўлмас полк” ғояси 2011 йилда Сибирнинг Томск шаҳридаги “Абадий аланга” ёдгорлигида уч дўст “Ғалаба куни”ни нишонлаётганида туғилган.\n“Бу ғоя ҳозирда Санкт-Петербургда яшовчи ҳамкасбим Игор Дмитриевники. [Ғалаба куни] биз учун ҳар доим муҳим бўлган. Ҳаммамиз уруш аскарларининг неваралари эдик, учаламизнинг ҳам боболаримиз жанг қилган. Шунда, Игор вақт ўтиши нимага хизмат қилаётганини пайқади: фахрий уруш қатнашчилари камайиб борар эди, аксинча, баландпарвоз нутқлар кўпайди. Шунинг учун у: “Келгуси йил боболаримиз портретлари билан парад ташкил қилайлик”, деди.\nБиз байрамни бош қаҳрамонларга – урушдан омон қолган ва бугунги кунда яшаётганимиз учун чексиз миннатдор бўлган инсонларга қайтаришни хоҳладик. Тўғри, бироз пафосли туюлиши мумкин, аммо биз шундай бўлишини хоҳладик”, деган “полк” ташаббускорларидан Сергей Лапенков.\nКейинги йили, 2012 йилда, учовлон (Сергей Лапенков, Сергей Колотовкин ва Игорь Дмитриев) ўз ғояларини оммага эълон қилди, бошқалар унга акс-садо берди. “Ўлмас полк” акцияси илк бор 2012 йилда Томскда бўлиб ўтди. 9 май куни ўтказилган парадда 6 000 га яқин маҳаллий аҳоли урушда қатнашган аждодлари портретлари билан тўпланди. Марш тамойиллари унинг низомида ёзиб қўйилди: “Ўлмас полк” – нотижорий, носиёсий, ҳар қандай мафкурага ёт бўлган нодавлат фуқаролик ташаббуси.\nҲақиқий ва сохта полк\n2015 йилда “Ўлмас полк” билан параллел равишда Москвада “Россиянинг Ўлмас полки” ҳаракати пайдо бўлди. Унинг ташкилотчиси “Ғалаба кўнгиллилари” Бутунроссия жамоат ҳаракати бўлиб, федерал ва идоравий бюджетлардан субсидияланади ва акцияларнинг ўзи “Роспатриотцентр” ва “Росмолодежь” ҳомийлигида ўтказилади.\nЯқин давргача икки ҳаракат ўртасида принципиал келишмовчиликлар йўқ бўлган. 2019 йилда уларнинг раҳбарлари маршни ташкил этиш ва ўтказишнинг ягона тамойиллари тўғрисидаги шартномани имзолаганлар. Бироқ, 2022 йилда “Россия Ўлмас полки” ҳаммуассиси, Давлат Думасининг Меҳнат, ижтимоий сиёсат ва фахрийлар ишлари бўйича қўмитаси раисининг биринчи ўринбосари Елена Цунаева Афғонистон, Чеченистон ва Украинада ҳалок бўлган ҳарбийларнинг фотосуратлари ҳам маршда олиб чиқилиши ҳақида сўз очди. Жорий йилда икки полк бир-биридан сиёсий қарашларда ажралди, умуман олганда, “Ўлмас полк”нинг асли ўз тамойилларига содиқ қолди, иккинчиси эса “аждодларни хотирлаш” ҳаракатига сиёсий тус беришни истади. “Ўлмас полк”нинг оригинал муаллифлари ҳаракатнинг бош тамойилини, мазмун-моҳиятини бузиб кўрсатмасликни илтимос қилиб чиқди.\nНега Кремль Украина билан урушда ҳалок бўлган ҳарбийларнинг “Ўлмас полк”да хотирланишини истамоқда?\nЎтган йилларда Президент Путин 9 май кунидан Иккинчи жаҳон урушида ҳалок бўлган 27 миллион совет фуқаролари хотирасига бағишланган ва деярли илоҳийлаштирилган Россиянинг байрамидан халқни янги эҳтимолий урушга сафарбар қилиш учун фойдаланган дейиш мумкин. Ўтган йилнинг 9 май куни Қизил майдонда минбардан туриб халққа мурожаат қилганида у Россиянинг душманлари яна “нацистлар мафкурасидан кўпроқ фойдаланаётгани” ҳақида огоҳлантирганди.\nЭндиликда давлат матбуоти Россия босқинига қаршилик кўрсатган украиналикларни “нацистлар” деб атаб, курашни Иккинчи жаҳон урушининг тугалланмаган иши сифатида кўрсатмоқда. Президент Путин келаси ҳафта Россия учун “Ғалаба куни”да ўз нутқидан фойдаланиб, Иккинчи жаҳон урушидаги совет аскарлари қаҳрамонликларини намуна қилиб кўрсатиб, русларни кўпроқ қурбонлик қилишга руҳлантириши деярли ҳақиқатга яқин. Президент Путиннинг Украинадаги “миссия”сини оқлаш учун ўйлаб топган ривоятлари “Ғалаба куни” ҳақидаги улуғвор, носталгик эртакларга жуда ўхшайди. Бироқ, Россияни яқиндан кузатиб борадиган таҳлилчиларга кўра, Президент Путин расмий равишда ҳарбий ҳолат эълон қилмайди ва ҳарбий ёшдаги россиялик эркакларнинг оммавий сафарбарликка чақирилиши ҳақиқатдан йироқ кўринмоқда.\nДунё маршга қандай қарайди?\n“Ўлмас полк” 2015 йилдан бошлаб халқаро ҳаракатга айланган. Хусусан, ўша йилда 17 та давлатда, 2016 йилда эса 42 та давлатнинг 1150 та ҳудудида бўлиб ўтган. Пандемия даврига келиб эса, яъни 2020-2021 йилларда оммавий ҳаракат касаллик юқиши хавфи мавжудлиги учун ўтказилмади. Бу йилга келиб баъзи давлатларда марш онлайн ўтказиладиган бўлди, баъзи давлатлар эса ҳаракатни тақиқлади. АҚШ, Буюк Британия ва Ирландия расмийлари 9 май куни “Улуғ Ватан уруши” фахрийлари портретлари туширилган анъанавий юришни тақиқлаган. Бу ҳақда “Россия Ўлмас полки” ҳаракати марказий штаб-квартираси ҳамраиси Сергей Макаров хабар берган.\nГермания расмийлари маршни ҳали расман тақиқлагани йўқ, бироқ тадбирнинг “муқобил” формати устида ишламоқдалар.\nҚозоғистон расмийлари оммавий марш онлайн тарзда ўтказилишини билдирган.\nБошқа бир собиқ Иттифоқ давлатида “Ўлмас полк” акцияси ташкилотчиларидан бирини “хавфсизлик нуқтаи назаридан” мамлакатдан чиқариб юборишга қарор қилинди. Эстония Қўриқлаш полицияси Есаковнинг мамлакатдан чиқариб юборилишига ўз Twitter саҳифасида “9 майни хавфсиз ўтказиш” дея изоҳ берган.\nБишкекда эса “Ўлмас полк” марши ўтказилиши тақиқланмаганлигини пойтахт ҳокими Эмилбек Абдиқодиров брифингда маълум қилган. “Бу йил ҳам одатдагидек ўтказилади. Ҳозир тадбирни режалаштирмоқдамиз”, дейди у.\nЎзбекистонда “Ўлмас полк” нишонланганми?\nАввалроқ таъкидланганидек, “асл” (“ҳақиқий” ва “сохта” полк борлигини эсдан чиқармаслик керак) “Ўлмас полк”нинг ўтказилишидан мақсад ва умуман, унинг маъно-мазмуни “Улуғ Ватан уруши”да фашистларга қарши курашиб, зулм устидан ғалабага эришганликлари учун миннатдорчилик сифатида қурбонларни хотирлаш, эъзозлаш бўлган. Ҳаракат ўз олдига “йўриқнома” қилиб олган ушбу тамойиллар, Ўзбекистонда 1999 йилда 9 майни “Ғалаба куни” эмас, “Хотира ва қадрлаш куни” сифатида нишонлаш бўйича Президент Фармони қабул қилинганидаёқ белгилаб олинган. Ислом Каримов бу билан қуйидаги жуда мураккаб саволга жавоб берган: қай бири муҳимроқ: душманимиз устидан ғалаба қозонилганини байрам қилиш ёки эркинлигимиз учун қурбон берилганларни хотирлаш?\nШу сабабдан мамлакатимизда инсонлар хотираси устуворлиги қадрият қилиб олинди ва ўн етти йил мобайнида биз унга амал қилдик, биз “Ўлмас полк”ни ўтказмадик, чунки бизнинг ўзимизга хос, миллий хотирлаш қадриятимиз бор. Бу кун Биринчи Президент даврида хотира ва қадрлаш куни сифатида кенг тарғиб қилингани учун одамлар яқинларининг қабрига чиқиб, дуо қилишга одатланган.\nБироқ сўнгги йилларда Ўзбекистонга сиёсийлашган “Ўлмас полк” кириб келишга уринмоқда. Ҳаттоки, 2018 йилда минглаб одамлардан ташкил топган рус пропагандаси марши Тошкент шаҳрида ўтказилишигача етиб борди, инсонлар Россия байроқларини боши узра кўтарди, баъзилар Георгий ленталарини тақиб чиқди. Афишалар, шиорлар орасида Сталиннинг сурати ва иқтибослари ҳам кўриниш берди. “9 май куни Тошкент шаҳрида, Волгоград ёдгорлик мажмуаси ҳудудида Россотрудничествонинг Ўзбекистондаги ваколатхонаси томонидан ташкил этилган “Ўлмас полк” халқаро акцияси бўлиб ўтди” дея хабар берган “Ўлмас полк”нинг расмий сайти (2018 йил 18 май).\nУкраинага адолатсизлик қилинган бўлади\nЎзбекистонда шу йил 9 май куни “Ўлмас полк” юриши ўтказилиши бўйича ҳаракат фаоллари, ҳаттоки, Тошкент шаҳар ҳокимиятидан рухсат олиб бўлгани тўғрисида хабарлар тарқалган эди. Бироқ бу жамоатчиликнинг эътирозларига сабаб бўлди. Ҳолатга блогер Муҳрим Ағзамхўжаев, Олий Мажлис Қонунчилик палатаси спикерининг ўринбосари – “Миллий тикланиш” ДП раиси Алишер Қодиров, таниқли филолог Элдор Асанов муносабат билдириб чиқишди. Хусусан, Алишер Қодиров: “Ўлмас полк” – “юмшоқ куч” намойиши, совет бирлигига тарғибот қуроли эканлигини тушунмаган қолмади. Биз бундай намойишларга қаршимиз!” дея кескин муносабат билдирган.\nЎз навбатида, Элдор Асанов “маршни ўтказишимиз узоқ йиллик дўстимиз Украинага адолатсизлик бўлиши”ни таъкидлаган. Негаки, акцияда Россия ва СССР байроқлари, Георгий ленталари, “Z” (“За победу”) ҳарфи туширилган белгилар билан чиқишади. Бу эса Россиянинг Украинадаги босқинини ўз-ўзидан қўллаб-қувватлашни англатади.\nЎтган йил ҳам Тошкент шаҳрида марш ўтказилиши тўғрисида асоссиз хабарлар тарқалган эди. Бунга шаҳар ҳокимлиги 2021 йилнинг 6 май куни расмий муносабат билдириб, акцияни ўтказишга рухсат берилмаганлигини маълум қилган.\nХўш, бу йил ҳам расмий Тошкент “9 май – Хотира ва қадрлаш куни” қадриятига содиқ қоладими?\nПутин Ўлмас полк\n19 Май 11:12 59635\n18 Май 22:13 33297\n18 Май 16:28 29849\n19 Май 16:20 26481\n19 Май 08:47 23212


Расмуссен Қундуздаги зарбаларни тан олди\n14 май 2021, Тошкент вақти: 21:25\nНАТО Бош котиби Андерс Фог Расмуссен бугун эрта тонгда Афғонистон шимолида берилган ҳаво зарбалари оқибатида нобуд бўлганлар орасида тинч аҳоли вакилларининг ҳам бўлиши мумкинлигини маълум қилди.\n- Халқаро кучлар тун давомида толибон жангариларига ҳаводан зарба берди. Оқибатда бир нечта жангари ўлдирилди. Бу зарбаларда тинч аҳоли вакилларининг ҳам нобуд бўлгани эҳтимолдан холи эмас, бироқ бу маълумот ҳозирча тасдиқлангани йўқ,деди Брюсселда чиқиш қилган НАТО Бош котиби.\nАйни пайтда Расмуссен бугунги воқеа юзасидан пухта тергов ўтказилишини таъкидлади.\nБундан бир оз аввал Қундуз вилояти ҳокими Муҳаммад Умар иккита цистернанинг портлаши оқибатида 90дан зиёд киши нобуд бўлганини билдирди. Нобуд бўлганларнинг кўпи тинч аҳоли вакиллари бўлган.\nМаълум бўлишича, маҳаллий аҳоли толибон жангарилари томонидан ўғирланган иккита цистернадан ёнилғи маҳсулотларини олаётган маҳал кучли портлаш рўй берган.


Aнанасдан кроссовкалар – мода брендлари пойабзал ва либос тикишда худди ушбу мевадан фойдаланмоқда (видео) • EastFruit\nБош саҳифа › Янгиликлар › Aнанасдан кроссовкалар – мода брендлари пойабзал ва либос тикишда худди ушбу мевадан фойдаланмоқда (видео)\nAнанасдан кроссовкалар – мода брендлари пойабзал ва либос тикишда худди ушбу мевадан фойдаланмоқда (видео)\nМуаллиф: EastFruit 5 Авг 21 035\nЖаҳондаги энг йирик мева-сабзавот етказиб берувчи – Dolе, Лондонда жойлашган Ananas Anam стартапи билан биргаликда табиий чарм муқобили сифатида ананасдан тайёрланган – Pinatex ишлаб чиқаради.\nЯнги ҳамкорлик доирасида Dole ўз плантацияларидан қолган ананас баргларини йиғиб, Ananas Anamга юборади, деб хабар бермоқда NewFood.\nБарглардан тола олингач, у қуритилади, қайта ишланади ва номато тўрга айлантирилади. Бу Pinatex учун асосдир.\nPinatex – терининг машҳур веганча муқобили. Уни мода брендлари кийим-кечак, пойабзал ва автомобиль қопламаси учун кенг қўллайди.\nҲозирги кунда Pinatexни Nike, H & М, Paul Smith ва Hugo Boss каби компаниялар ишлатмоқда.\nЯқинда Nike компанияси пинатексдан янги пойабзал ишлаб чиқара бошлади (Фото: Nike)\nAnanas Anamнинг маълумотларига кўра, ҳар бир квадрат метр Pinatex ҳайвонларнинг табиий терисига қараганда 8 кг углерод чиқиндисини тежайди.\nDoleнинг хабар беришича, озиқ-овқат чиқиндиларига қарши курашишдан ташқари бу ҳамкорлик Филиппиндаги ананас етиштирувчи фермерлар учун янги даромад манбаларини юзага келтиради.\nОдатда, чиқитга чиқариладиган ананас баргларини энди фойдали хом ашёга айланиб, минтақадаги кичик фермерларга ёрдам бериш мумкин.\n«Ananas Anam» компанияси асосчиси ва бош креатив директори Кармен Хижосанинг айтишича, «Доле» ананас етказиб берувчилари ва айниқса, кичик фермерлар билан ҳамкорлик компания фаолиятининг бир қисмига айланади.


Ёшлар нега китоб ўқишга қизиқмайди?\nТурғунбек 28 декабрь куни Андижон вилояти Марҳамат туманидаги 13-мактабда ўтказилган Янги йил оқшомида 15 нафар тенгдоши томонидан калтакланган ўқувчи оғир тан жароҳати олиб, шифохонага ётқизилди.\nМарҳаматлик Анорхон Ҳамдамова мактабларда бу каби воқеалар тез-тез такрорланаётганининг туб сабаблари ёшларнинг китоб ўқишга қизиқиши сусайиб кетганига бориб тақалишини таъкидлади.\n“Биз ўқувчилик даврида ўқиган китобларимизни ўзаро муҳокама қилар, қаҳрамонлар ҳаракатларига ўзимизча баҳо берардик. Ҳозирги ўқувчиларнинг қаҳрамонлари эса жангари фильмлардаги иши одам ўлдириш, зўравонлик бўлган персонажлардир. Улар таъсирига тушган болалар ҳамма ишни куч билан ҳал қилишни ўрганади. Буларнинг ҳаммаси китоб ўқимасликнинг оқибатидир”, - деди А.Ҳамдамова.\nШаҳрихонлик Саодат Отахонованинг сўзларига қараганда, ҳозирги ёшларнинг китоб ўқишдан кўра хорижий фильмлар томоша қилишга қизиқиши баланд. Улар қўлига пул тушса, видеосалонлар, қаҳвахона ёки дискотекага киришга сарфлайди. Бунга сабаб ёшларнинг онги мурғаклигидан бошлаб заҳарлаб борилаётганидир. Ҳозир газеталар фақат енгил-елпи материаллар тарқатади.\nБулоқбоши туманидаги 20-мактаб ўқитувчиси Дилором Абдиеванинг таъкидлашича, ўқувчилар бирорта бадиий китоб ўқимайди, ҳатто номларини билмайди. Уларнинг кўпчилиги мактабда ўтиладиган дарсликларни ҳам ўқимайди. Юқори синф ўқувчиларининг 70 фоизида дарсликлар бўлмайди.\nОта-оналар мана шу мавзудаги суҳбат чоғида фарзандларига нафақат бадиий китоб, балки дарсликлар сотиб олиб беришга ҳам қурби етмаётганини билдирди. Уларнинг айтишича, иқтисодий қийинчилик замонида дарсликлар ҳам жуда қиммат.


Шавкат Мирзиёев: Қош қўяман деб кўз чиқардиларинг, бутун дунёга шарманда қилдиларинг – mulkdor.com\nШавкат Мирзиёев: Қош қўяман деб кўз чиқардиларинг, бутун дунёга шарманда қилдиларинг\nAugust 3 2019, 09:08 ЖамиятИқтисодКоррупцияСиёсатЯнгиликлар\nЎзбекистон Республикаси президенти Шавкат Мирзиёев раислигида 2 август куни кичик бизнес ва тадбиркорликни ривожлантириш бўйича амалга оширилаётган ишлар таҳлилига бағишланган видеоселектор йиғилиши ўтказилди. Йиғилишда давлат раҳбари жойлардаги «снослар» масаласига алоҳида тўхталган.\nЖамиятOctober 10 2018, 02:10\nШаҳрихонлик тадбиркор: «электр йўқ. ишлаб чиқариш ...\nШаҳрихоннинг чекка қишлоғидаги корхонада ишлаб чиқарилган маҳсулотларни кўриб лол қолганимиз бор гап. Беихтиёр «Бўлар эканку» деб юборасиз. Сифатда, бежиримликда ҳар қандай ...\nБизнесNovember 6 2018, 06:11


Деҳқонободда бир байрам бўлдики...\nФаолият 05 April 2019 16:09 156\n– Миллий байрамларимизнинг таровати, ўзига хослигини таърифлаш ортиқча. Улар орасида айниқса Наврўзнинг ўрни беқиёс, бебаҳо – дейди “Деҳқонобод калий заводи” масъулияти чекланган жамияти директори Ҳамидилла Шерматов. – Талабалик давримизда Наврўз кунлари курсдошларимиз билан тоғларга, далаларга чиқиб кетардик.\nКорхонага раҳбар бўлиб келганимдан сўнг бир талай ажойиб анъаналарни йўлга қўйдик. Хусусан, баҳор ва гўзаллик шодиёнаси бўлган Йилбоши тантаналарини Даштқўтон деб номланувчи беадад кенгликларда, табиат қўйнида шоду хуррамлик ва кўтаринкилик билан нишонлайдиган бўлдик. Баҳор байрамини табиат қўйнида ўтказишга не етсин. Бундай дилбар лаҳзалар кишига хуш кайфият бағишлайди, ишчанлигингиз ошади, умрингизга умр қўшилади, яшашдек улуғ имконият ато этгани учун Яратганга шукроналар айтасиз. Энг муҳими, диллардан рутубат, гина-кудурат кетади, ёшу қари бир-бирига эзгу тилаклар тилайди.\nБайрам арафасида корхонада кўп йиллар меҳнат қилиб, айни пайтда кексалик гаштини сураётган отахон ва онахонлар, шифохоналарда даволанаётган ишчи-хизматчилар, кам таъминланган оилаларнинг ҳолларидан хабар олиниб, моддий ёрдам, байрам совғалари ва озиқ-овқат маҳсулотлари улашиб чиқилди. Корхонамиз цехлари, бўлинмалари жамоалари ўртасида мини футбол бўйича мусобақалар ташкил этилди.\nДарҳақиқат, Даштқўтон адирлари байрам нишонланган куни одамлар билан лиқ тўлди. Наврўз сайлига таклиф этилганлар дастлаб адирда тикланган ўтовларда меҳмон бўлишиб, сўнг воҳа санъаткорларининг дилрабо куй-қўшиқлари ва жозибадор рақсларидан баҳраманд бўлдилар. Бахшилар халқона термаларни жўшиб куйладилар. Дорбоз ўйинлари, болалар аттракциони, миллий таомлар ва шарқона либослар кўрик-танловлари ўтказилди. Кураш ва кўпкари мусобақалари эса томошабинларнинг олқишлари остида ўтди. Шодиёна кунлари 20 та муҳтож оиланинг суннат тўйлари ўтказилиб, болаларнинг ҳар бири номига омонат дафтарчалари очилиб, маблағлар қўйилди. Уларга велосипедлар ва бошдан-оёқ сарполар инъом этилди.\nАйём дастури доирасида корхонанинг мажлислар залида “Ворис” маркази билан ҳамкорликда бахши шоирлар иштирокида “Юртин достон этар бахши” деб номланган кўрик-фестиваль ҳам ташкил этилди. Дастлаб Қашқадарё бахшичилик мактаби ва достончилик санъатини ривожлантириш масалаларига бағишланган давра суҳбати бўлиб ўтди. Мусоҳабада филология фанлари доктори Жаббор Эшонқулов, фольклоршунос олим Абдуолим Эргашев, Ўзбекистон халқ бахшиси Абдуқаҳҳор Раҳимов ва бошқалар сўзга чиқиб, Деҳқонобод ва Чироқчида яшаб ижод қилаётган бахшилар учун махсус мактаблар очиш ва уларни керакли ашёлар билан таъминлаш, шунингдек, раҳматли Қодир бахши Раҳимов ҳамда бугунги кунда бир асрни қоралаб қолган Шомурод бахши Тоғаевнинг уй-музейларини ташкил этиш, дўмбира усталарига устахона ташкил этиш учун жой ва молиявий кўмак ажратиш, бахшичилик санъатига бағишланган ўқув қўлланмалари яратиш борасида ўз фикр-мулоҳазаларини билдирдилар.\nШундан сўнг вилоятнинг Деҳқонобод, Чироқчи, Нишон, Касби туманлари ва Сурхондарёдан келган меҳмон бахшилар ўз иқтидорларини намоён этишиб, ўзаро беллашдилар. Икки воҳанинг бахши шоирлари бундай кўрик-фестивални анчадан буён интиқиб кутаётган эдилар. Улар шу куни завқ ила дўмбира чертиб, жўшиб-жўшиб куйладилар. Ҳакамлар ҳайъати аъзолари бахшиларнинг ижро маҳорати, кийиниш ва саҳна маданияти, куй, нағма ва термаларнинг бадиий жиҳатдан мукаммаллиги, ижро услуби ва йўлларининг мутаносиблигига эътибор қаратдилар. Шунингдек, иштирокчиларининг чиқишлари чолғу, достон ва замонавий термалар каби ижрочилик йўналишлари бўйича баҳолаб борилди. Энг қувончлиси, биринчи ўринга деҳқонободлик афсонавий Қодир бахшининг ўғли Баҳром Раҳимов сазовор бўлди. Иккинчи ўрин нишонлик бахши Мурод Алиқуловга, учинчи ўрин эса чироқчилик Шомурод бахшининг невараси Санжар Чўбаевга насиб этди. “Энг ёш ижрочи бахши” номинацияси бўйича Сурхон воҳасидан келган Диёр Расулов ғолибликни қўлга киритди. “Энг ёш чолғу ижрочиси” номинацияси бўйича деҳқонободлик Илҳом Раҳимовга тенг келадигани топилмади. Ғолиблар ва барча бахши-шоирларга корхона маъмуриятининг қимматбаҳо совғалари топширилди.\n– Мана, беш йилдирки, воҳамиздаги бахши-шоирлар иштирокида бирорта ҳам анжуман ўтказилмаган эди, – дейди “Ворис” маркази директори Фотима Жумаева. – Бизнинг ташаббусимизни қўллаб-қувватлаб, ҳомийлик қилган “Деҳқонобод калий заводи” масъулияти чекланган жамияти раҳбарларига ўз миннатдорлигимизни билдирмоқчиман. Бу тадбир 5-10 апрель кунлари Термиз шаҳрида бўлиб ўтадиган “Халқаро бахшичилик санъати фестивали” олдидан ўзига хос бир тайёргарлик вазифасини ўтади десам, янглишмайман.\nШу ўринда мазкур корхона салоҳияти хусусида мухтасар тўхталиб ўтиш жоиз. Корхонада йил сайин маҳсулот ишлаб чиқариш ҳажми ортяпти. Жорий йилда 314 минг тонна маҳсулот ишлаб чиқарилиши мўлжалланяпти. Шундан 168 минг тоннаси Индонезия, Таиланд, Литва, Латвия, Қозоғистон, Жанубий Корея, Малайзия, Эрон ва Сингапурга экспорт қилинади. Қолган маҳсулот ички бозорга чиқарилади. Эътиборлиси, корхона туманда амалга оширилаётган ободонлаштириш ва кўкаламзорлаштириш, қурилиш-таъмирлаш ишларига муттасил равишда ҳомийлик қилмоқда. Жумладан, Қум қишлоғидаги “Бибиқорасоч она”, Бешбулоқ қишлоғидаги “Бешбулоқ ота” қабристонлари ободонлаштирилди, “Қулмозор ота” ва “Ҳасан бобо” қабристонларига олиб борувчи ҳамда Торқапчиғай қишлоғи йўллари асфальтланди. “Бошбулоқ – Оқиртма” ичимлик сув қувури линияси таъмирланди.\nКорхонада O‘zLiDeP бошланғич ташкилоти тузилган. Ўтган даврда унинг аъзолари сони 25 тага кўпайиб, ҳозирда 125 нафарга етган. Шу кунларда БПТ фаоллари “O‘zLiDeP бошланғич ташкилотлари ўз томорқасида фаолият бошлаганларга кўмакдош” лойиҳаси доирасида қизғин иш олиб боряптилар. Хусусан, қуйи бўғин ташаббуси билан корхона ходимлари ўртасида “Энг намунали томорқачи” кўрик-танлови ўтказилди, ғолиблар рағбатлантирилди.\n– Корхонамизда 1 900 нафарга яқин ишчи-хизматчи, муҳандис-техник ходим меҳнат қиляпти, – дейди жамиятнинг хотин-қизлар бошланғич ташкилоти раиси Зебинисо Салимова. – Уларнинг 207 нафарини хотин-қизлар ташкил этади. Наврўз шодиёналарини сумалак сайли ташкил этган ҳолда кутиб олишга одатланганмиз. Туни билан дилбар опа-сингилларимиз лапар ва термалар куйлашиб, сумалак қайнатдилар. Эрта тонгдан баҳорнинг бу тансиқ таомини корхона ишчи-хизматчилари, муҳандис-техник ходимларининг оилалари, яқин-атрофдаги қишлоқларда истиқомат қилаётган муҳтож, боқувчисини йўқотган оилаларга тарқатдик. Наврўз байрами тантанасида хотин-қизларимиз ажойиб терма ва лапарлари билан чиқиш қилдилар. Улар ўртасида ташкил этилган волейбол мусобақаси ҳам жуда қизиқарли бўлди. Баҳор байрами шукуҳи давом этаётир.


Пиёзнинг хосиятлари - 20 Декабря 2010 - ХИМОЯЧИ\nГлавная » 2010 » Декабрь » 20 » Пиёзнинг хосиятлари\nАбдуқодир Нурмуҳаммад ўғли Сатторов.\n"Малҳам” халқ табобати маркази раҳбари, халқ табиби.\nПИЁЗ араб тилида басал,рус тилида лук дейлади.Пиёз кўп йиллик ,бўйи 60-100 см га етадиган ўт ўсимликдир. Ер остида йирик пиёзбошчаси бўлади.Пояси йўғон ичи ковак,ўрта қисмдаги жойлар бироз шишган.Барги узун цилиндирсимон,ўткир учли ,ичи ковак бўлиб пояда қини билан ўрнашган .Гуллари оддий соябонга тўпланган.Меваси шарсимон чоноқ.Ўсимлик май-июньда гуллаб июлда пишади. Ошхона пиёзи ёввайи холда учрамайди.Уни келиб чиқиши аниқ эмас.Тахмин қилинишича пиёз Ўрта Осиё ва Кавказнинг тоғли туманларида бундан қаройиб олти минг йил аввал маданийлаштирилган.\nМалимотларга қараганда пиёзнинг 1000дан ортиқ навлари бўлиб МХД да унинг 150нави қайт этилган.\nПиёзбоши таркибида 0,05 % эфир мойи, 11 % гача қандлар, фитин, витаминлар, каротин, фитоцидлар бўлса, барги таркибида Витамин С, В2, каротин, лимон, олма кислоталар, қандлар мавжуд.\nБундан тўрт минг йил муқаддам Шарқ халқларида пиёзнинг шифобахш хусусиятлари маълум эди. Кўхна Юнон, Румо, Қадимий Миср халқлари пиёзга бўлган чуқур хурмат – эътиборларини бўйинга шода қилиб осиб юриш билан ифода этганлар. Тарихий маълумотларда келтирилишича пиёзни хар қандай хавфли ва тасодифий касалликлардан мухофаза этувчи "сехргар” деб эътиқод қилинар экан. Русларнинг қадимги ёзилган "Шифобахш гиёхлар” китобида пиёз хақида қуйидаги сўзларни ўқиймиз: "Мабодо тақдир тақозоси билан юқули касалликлар юртингизга ёпирилса, уй хоналарига бош пиёзларни осиб қўйинг, шунда даргохингизга касофатли касаллик кира олмайди, Ошиёнингиз хавоси покиза бўлади.” Дархақиқат бу сўзларда жон бор. Ленинград университетининг профессори Б.П.Токин "сехргар” пиёзнинг сир – асрорини очишга муваффақ бўлди. У кўпдан – кўп илмий тажрибаларга ёндашиб янги пиёз бўтқасидан қатор тажовузкор микроорганизмларга, микроб ва замбуруғларга қирон келтирувчи омиллар борлигини исботлади. Бу нарса фанда фитонцидлик хусусияти деб аталади. Пиёзда мавжуд бўлган фиоцинлар бўғма ва сил касаллиги таёқчаларининг кушандаси сифатида таъсир кўрсатади.\nЯллиғланиш ва нафас йўллари шамоллаганда косага ёки ликобчага пиёзнинг сувини қуйиб , бошни сочиқ ёки бошқа нарса билан ўраб, хар куни 10 ьинут давомида хидлаш лозим кўрилади.\nПиёз бўтқаси тери куйганда ва совуқ урганда ижобий натижа беради. Бўтқани тоза чит матога ўраб жарохатга қўйилса, уни иллатдан халос қилади. Чала пиширилган пиёз хўппоз ва чипқоннинг тезроқ етилишига ёрдам беради.Бавосилга ёрдам бериб унга ажойиб "малхам” дори бўлади. Шунингдек пиёз бўтқаси юздаги доғ, сепкил ва хусунбузарларни йўқотишда яхши ёрдам беради.\nОвқатга хар куни сен ташласанг, кўп – кўп пиёз,\nПуштга қувват бахш этиб, дилда хиссинг қўзғотар.\nКЎЗДАН ЁШ ОҚИШИГА\nПиёзнинг сувидан томизсанг кўзга,\nКўздан ёш оқиши бўлади ўзга.\n"Кўзга сув кириш”нинг олдини олар,\nҚичишиш хам кетади, ишонгин сўзга.\nКЎЗ ОҚИ, ЯРАСИ ЗАИФЛИГИГА.\nПиёзнинг сувини қўшсанг асалга,\nСўнг уни тавсия қилсанг касалга.\nКўзга суртса яра заифлиги-ю\nКўзга тушган оқни йўқотар салга!\nҚулоқ оғир бўлса, ё келса овоз,\nҚулоқ ичи бўлса чирк ила носоз.\nПиёз сувини ичсанг ёки томизсанг,\nБуларни баридан қутиларсн соз\nЯширин жойларда ётганда чаён,\nУнинг иши сенга маълум-у аён.\nНогох чақиб олса пиёзни эзу,\nЧаққан жойга босгин, тузалар осон.\nХар қачон яхшилаб эзмлса пиёз,\nУнга асалу туз қўшилса бироз.\nМалхамдан хам солиб, оққа суркасанг,\nТери оқи кетар, қилма эътироз.\nХатим кўринмасин десанг хар замон\nПиёз суви билан хат ёз ўша он.\nҚоғозни иссиққа тутмагунингча\nХати кўринмайди, туради нигох.\nБир оғриқ бор билсанг, номи шақиқа,\nБош ярими оғрийди баъзи дақиқа.\nПиёзнинг аччиғи кирса буринга,\nШақиқа тўхтайди ўша дақиқа.\nОғриб турса агар оғзингда тишинг,\nХолинг ёмон бўлса, унмаса ишинг.\nПахтани ботириб пиёз сувига,\nТишга бос, бир зумда кетар ташвишинг.\nШовқин пайдо бўлса агар қулоқда,\nЮрган бўлсанг агар ғам-у фироқда.\nПиёз суви билан пахтани хўллаб.\nҚулоқ ичра қўйсанг кетар шу чоқда.\nПиёзнинг хушхшр зиравор эканлигини барча билади. Сабзи, пиёз билан кўпгина таомларни таътимли ва кўркам этишга одатланиб қолганмиз. Кузда экилган пиёз палласини эрта бахорда кўплаб истеъмол қиламиз.\nЮмалоқ гижжалардан (острица) холи бўлиш учун сархил риёздан 15 – 20 г дан кунига истеъмол қилиниб 7 – 10 кун давомида фойдаланилади.\nИлмий тиббиётда пиёз ўсимлиги доривор прэпаратлари настойкаси Аллил пиёзбоши экстракти билан глисерин аралашмасиан Аллилглисэр, колит, атэросклероз, гипертониянинг баъзи турлари, авитаминоз каби касалликларни даволашда ишлатилади. Бундан ташқари рэнит, яъни буруннинг шиллиқ қавати яллиғланишида, суртилса гинекология амалиётида трихомонал колъпитни даволашда қўлланилади. Хозирги кун тажрибасида пиёзнанг спиртдаги 10% экстракти астма касаллиги хуружини 30% – 50% га енгиллаштирмоқда.\nБизнинг "Малхам” табобат маркази хобимлари томонидан ишлаб чиқарилган гаримдори ва пиёз хамкорлигидаги аралашмамиз бод, бел ва оёқ оғриқлари учун фойдалидир. Ундан эхтиёж сезган беморларимиз келиб олиб кетишлари мумкин.\nСаттаров А.Н.Абдурахманов Т.Р. "Дардинга давоман”.\nМахмуд Хасаний "Даволардан чиққан садолар”\nКатегория: ТАБОБАТ ХАЗИНАСИДАН | Просмотров: 2096 | Добавил: himoyachi | Рейтинг: 0.0/0


Олий суд таркибида ўзгаришлар. Беш йилга...\n12.10.2019 18:53 0 2194\nЎзбекистон Республикаси Олий Мажлис Сенатининг 23-ялпи мажлисида Олий суд таркибига ўзгартиришлар киритиш масаласи кўриб чиқилди. Бу ҳақда «Kun.uz» ўз манбаларига таяниб, хабар берди. Унга кўра, Олий суд аъзолигига тўрт нафар номзод Конституциянинг 93-моддаси ва «Судлар тўғрисида»ги қонуннинг 63-моддасига асосан, президент тақдимномасига биноан Сенатда овозга қўйилди. Шу тариқа сенаторлар Рахат Аминбаевич Исмайлов, Санобар Турсуновна Мамадалиева, Шамсиддин Мамарежебович Тожиевни ўн йил муддатга Олий суд судьяси лавозимига сайладилар.\nОлий суд таркибидаги яна бир эътиборга молик ўзгариш бу - Икром Тўхтамуродович Муслимовни муддатсиз даврга Олий суд раиси ўринбосари, Маъмурий ишлар бўйича судлов ҳайъати раиси лавозимига сайланишидир.\nМаълумки, аввал мазкур лавозимда ишлаган Баҳодир Деҳқонов ҳибсга олиниб, ДХХ собиқ раиси И. Абдуллаев жиноят иши доирасида айбдор деб топилиши ортидан беш йилга озодликдан маҳрум қилинганди.\nтайинлов Олий суд\nЖамият 02/12, 17:08\nГаянэ Умерова янги лавозимга тайинланди


392 марта ўқилди.\nНАҚШБАНДИЯ МАШОЙИХЛАРИ №02\nСАЛМОН АЛ-ФОРСИЙ (Розияллоҳу анҳу)\nҲазрати Умар розияллоҳу анҳу хутба ўқиётган эди. У шундай деди:\n– Жим бўлинглар, сизга гапимни эшиттирайин!\n– Валлоҳи, сени тинглашни истамаймиз! – деди Салмони Форсий розияллоҳу анҳу.\n– Нега? – деб сўради ҳазрати Умар розияллоҳу анҳу.\n– Сен ўзингни сенга эргашганлардан устун қўйяпсан, – деди Форсий розияллоҳу анҳу.\n– Қандоқ қилиб? – деб сўради ҳазрати Умар розияллоҳу анҳу.\n– Устингда икки либос бор, ҳолбуки, бу ердагиларда ҳеч кимда йўқ, – деди Форсий розияллоҳу анҳу.\n– Ёрдам эт, эй Аллоҳнинг қули, – деди ҳазрати Умар розияллоҳу анҳу ва сўнгра ўғлига юзланиб, – Эй Умарнинг ўғли Абдуллоҳ, айт, бу иккинчи либос кимники? – деди. Ҳазрати Умарнинг ўғли:\n– Ямин этаманки, бу иккинчи либос меникидир, – деди. Шунда Салмон Форсий розияллоҳу анҳу:\n– Мана, энди сени тинглаймиз ва сенга итоат этамиз, – деди.\nСалмон Форсий розияллоҳу анҳу валий эди. Абу Қалаба унинг ҳузурига келганда, у хамир қораётган эди.\n– Бу нимаси, сенинг хизматчинг йўқми? – деб сўради Абу Қалаба.\n– Бор. Уни бир ишга йўлладим, хамирни эса ўзим қораяпман. Икки ишни ҳам унга буюришни ўзимга эп кўрмадим деди Салмон Форсий розияллоҳу анҳу.\nСалмон Форсий розияллоҳу анҳу Мадинада валий экан, ёнига икки киши келди.\n– Сен Салмонмисан? – деб сўрашди улар.\n– Ҳа, – деди Форсий розияллоҳу анҳу.\n– Сен Расулуллоҳ соллаллоҳу алайҳи ва салламнинг асҳобиданмисан, – дейишди улар.\n– Буни билолмайман, – деб жавоб берди Салмон Форсий розияллоҳу анҳу.\n– Биз янглиш келибмиз, шекилли. Ахтарганимиз киши сен эмассан, – дедилар икковлари.\nШунда Салмон Форсий розияллоҳу анҳу уларга:\n– Сиз ахтарган киши менман. Аммо ҳозирча маълум эмас. Тўғри, мен Расулуллоҳ соллаллоҳу алайҳи ва салламни кўрдим, унинг мажлисларига қатнашдим. Аммо ким у билан жаннатга кирсагина унинг асҳоби бўлган ҳисобланади.\nСалмон Форсий розияллоҳу анҳу бир хаста кишини зиёрат қилди. Хаста ўлим тўшагида эди.\n– Эй фаришта, бу хастага дўстона ва юмшоқ муомала эт, – деди Салмон Форсий розияллоҳу анҳу.\n– Ҳозир фаришта менга “ҳар мўъминнинг юмшоқ муомала қилган бир дўсти бордир”, деб айтди, – деди ўлаётган одам.\nСалмон Форсий розияллоҳу анҳуга Абуд Дaрдо розияллоҳу анҳудан бир мактуб келди. У мактубда “инсонларни қутлуғлаштирган маконга кел”, деб ёзган эди.\nСалмон Форсий розияллоҳу анҳу унга шундай жавоб ёзди:\n“Ҳеч бир жой (макон) инсонни қутлуғлаштиролмайди. Инсонни қутлуғ этган нарса – унинг амалидир. Эшитишимча, сен табиблик қилаётган экансан.\nХасталарга даво топаётган бўлсанг, не бахт сенга! Аммо табибликка ўйнаб, бир одамни ўлдира кўрма! У ҳолда жаҳаннамга кириш ҳам бор!”\nСалмон Форсий розияллоҳу анҳу бир куни Абуд Дардо розияллоҳу анҳунинг уйига келди.\n– Мезбон уйдами? – деб сўради.\n– Ухлаяпти, – дейишди.\n– Унинг одати шу, жума кечалари ибодат қилади, кундузлари рўза тутади,\nСалмон Форсий розияллоҳу анҳу овқат ҳозирлашларини буюрди. Овқат тайёр бўлганда, Абуд Дардо розияллоҳу анҳуни уйғотишди.\n– Овқатга кел, – деди Форсий розияллоҳу анҳу.\n– Ея олмайман, мен рўзаман, – деди Абуд Дардо розияллоҳу анҳу.\nЛекин Салмон Форсий розияллоҳу анҳу унга овқатни мажбурлаб едирди. Кейин иккалови Расулуллоҳ соллаллоҳу алайҳи ва саллам ҳузурига келишди. Масалани тушунтирдилар.\n– Уваймир Салмон бу мавзуда сендан билимлироқдир. Кечалардан фақат жума кечасинигина ибодатга айирма, кунлардан эса фақат жума кунинигина рўза тутма, – деди Расулуллоҳ соллаллоҳу алайҳи ва саллам.\nСалмон Форсий розияллоҳу анҳу уйланган куни хонимига шундай деди:\n– Расулуллоҳ соллаллоҳу алайҳи ва саллам менга “оиланг билан бирлашганингда Аллоҳга тоат устида бирлаш”, деб буюрган. Кел, аввал, биргаликда Аллоҳга ибодат этайлик, сўнгра ётамиз.\nАбдуллоҳ бин Салом ҳазратлари Салмон Форсий розияллоҳу анҳуга:\n“Мендан аввал ўлсанг у дунёда нима бўлганини менга билдир. Мен сендан олдин ўлсам, сенга билдирай”, – деди. Форсий розияллоҳу анҳу Абдуллоҳ бин Саломдан олдин вафот этди. Абдуллоҳ бин Салом марҳумни тушида кўрди ва “қандайсан?” деб ҳол сўради.\n– Хайрли бўлди, – деди Форсий розияллоҳу анҳу.\n– У ерда қайси амални энг яхши деб танидинг, – деб сўради Абдуллоҳ бин Салом.\n– Таваккулнинг энг гўзал нарса эканини билдим ва унинг фойдасини кўрдим. Сенга таваккулни тавсия қиламан, – деди Форсий розияллоҳу анҳу.\nИбн Амир шундай хотирлайди:\n– Салмон Форсий розияллоҳу анҳуни кўрдим. Бирoвлар уни кўпроқ овқат ейишга ундашаётган эди. Салмон Форсий розияллоҳу анҳу уларга шундай деди:\n– Шу менга етади. Расулуллоҳ саллаллоҳу алайҳи вассалламдан эшитдим, дунёда қоринларини энг кўп тўйғазганлар Қиёмат куни энг оч қолганлардан бўларкан. У менга, эй Салмон, дунё мўъминнинг зиндони, кофирнинг жаннатидир, деди.\nСалмон Форсий розияллоҳу анҳу ўз вафоти яқинлашганда йиғлади.\n– Нега йиғлаяпсан? деб сўрашди ундан.\n– Валлоҳи, ўлимдан қўрқиб йиғлаётганим йўқ. Расулуллоҳ соллаллоҳу алайҳи ва саллам “Ҳар бирингизнинг дунёлигингиз бир йўловчининг озиғидан кўп бўлмасин”, деган эди. Шу атрофимдаги ёстиқларга қаранг! – деди у.\nАтрофида бир кир лагани, бир катта чаноқ, обдаст олиш учун қумғон ва бир ёстиқ бор эди. Ёнидагилар ундан насиҳат исташди.\nСалмон Форсий розияллоҳу анҳу шундай деди:\n– Бир дардинг бўлса, жаноби Ҳақни зикр эт. Бир нарса ҳақда ҳукм бермоқчи бўлсанг Роббингни хотирла. Бир нарсани тақсим қилоқчи бўлсанг ақлингга Роббингни келтир.\nСалмон Форсий розияллоҳу анҳунинг вафотидан сўнгра унинг нарсалари сотилди. Ҳаммаси 24 дирҳам кумуш пул бўлди.\nСалмон Форсий розияллоҳу анҳу ўлими олдидан атрофидагиларга шундай бир насиҳат қилди:\n“Ўлаётганингда, имконинг бўлса, шу учта ҳолдан биттасида бўл: ҳаж йўлида, Аллоҳ йўлида ёки масжиднинг таъмир пайтида.\n“Олтин силсила”нинг иккинчи ҳалқаси бўлган Салмон Форсий розияллоҳу анҳу Расулуллоҳ соллаллоҳу алайҳи ва салламнинг яқин улфати эди.\nСалмон Форсий розияллоҳу анҳу “Ҳандақ жанги”да душманга қарши ҳандақ қазиш ғоясини ўртага ташлаган эди ва бу фикр Расулуллоҳ соллаллоҳу алайҳи ва саллам тарафидан қабул этилган эди.\nБу ғоя – ўша замоннинг энг илғор ҳарбий тадбирларидан бири эди. Салмон Форсий розияллоҳу анҳу ҳазрати Умарнинг халифалиги даврида Мадоинда волийлик қилди.\nСалмон Форсий розияллоҳу анҳу 150 ёшида, Ҳазрати Усмон розияллоҳу анҳу хилофати даврида вафот этди. Аллоҳ ундан рози бўлсин.


“ИССИҚ-СОВУҚ ва ЎҚИТИШ”НИНГ КАСРИ… - 10 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 11.08.2020, 12:41\nГлавная » 2020 » Июль » 10 » “ИССИҚ-СОВУҚ ва ЎҚИТИШ”НИНГ КАСРИ…\nСирғали туманида яшовчи Наима Остонова (исм-шарифлар ўзгартирилган) 2019 йил 1 декабрь куни эрталаб ишга кетаётганида фирибгарга дуч келишини ва бу воқеа бошига жиддий ташвиш келтиришини қаёқдан билибди, дейсиз? Афсуски, шундай бўлди.\nБуни қарангки, ўша куни эрталаб Шаҳрисабз туманида яшовчи, 21 ёшли Мастура Дўлтаева воҳадан пойтахтга етиб келганди. Соат эрталаб 08: 00 ларда у Сирғалидаги халқ тилида «Ярмарка бозори» деб аталадиган бозор ёнидаги автобекатда Наима опа билан тасодифан учрашиб қолди. Мастура диққат билан разм солиб, англадики, Н. Остонова соддагина аёл экан. Шу боис, ўйлаб ўтирмай аста аёлни аврашга тушди.\n— Исмим Гулбаҳор, ўзим Бухороданман. Қариндошимникига меҳмонга келяпман, — дея у гап бошлади. — Мен ҳожатманд аёлларга, беморларга дуо ўқийман. Кўзингиз айтиб турибди, кўнглингиз ғаш. Чунки кимдир иситма-совутма қилиб, уйингизга ташлаб кетган. Қолаверса, болаларингизнинг йўлини, бахтини боғлаб қўйган. Хоҳласангиз, буни улардан аритишда сизга ёрдам бераман.\nУ шундай ваҳима ва устомонлик билан гапирдики, оқибатда Наима Остонова бунга лаққа тушиб, ишонганидан қаттиқ қўрқиб кетди. Шунинг учун М. Дўлтаевадан эртаси куни келиб, уйида дуо ўқиб, бало-қазони даф қилиб беришини сўради. Хайрлашаётганда эса, унга телефон рақамини ҳам ёзиб берди.\nИшонувчанликни қарангки, ўша кеча Н. Остонова туни билан мижжа қоқмай, хаёлан минг бир кўчага кириб чиқди. Бинобарин, эртасига эрталаб «Ярмарка бозори» бекатида Мастурани ўзи кутиб олди. Сўнг уни катта умид билан хонадонига бошлаб келди.\nАлбатта, меҳмон дуогўйлик ва фолбинлик усуллари ҳамда хатти-ҳаракатларини яхшигина ўзлаштирганди. Шунга амал қилган ҳолда, аввалига хоналарни бирма-бир айланиб чиқди. Кейин ошхонада турган гул тувакни кўрсатиб, ичида дуо ўқилган буюмлар борлигини айтди.\n— Ҳозир бунинг дуоларини ўқиб, қайтарма қиламан. Гулингизни бу ерга олиб келинг, — деди у меҳмонхонага кираркан. Бироз пичирлаб, нималарнидир ўқиган бўлади.\n— Бир косада сув келтиринг, — дея чалғитиш учун хонадон соҳибасини ташқарига чиқариб юборади. Наима опа сув келтиргунча эса, гулни тувагидан ажратиб, тувак ичига ўзи билан бирга олиб келган турли арабий ёзувлар битилган қоғоз, соч толалари, латта бўлаги, типратикан тиканлари ва занглаган қулфни солиб қўйди.\n— Кўряпсизми, қанча нарсага ўқитишган, ярамаслар. Ён-атрофингиздаги таниган-билган кишиларингизнинг иши бу, — деди соддадил аёлни янада ишонтириш мақсадида. — Шунинг учун пул ва тиллаларингиз бўлса, олиб чиқинг, уларга ҳам дам солиб бераман.\nШундан сўнг Наима Остонова ичкари хонадан 1500 АҚШ доллари ва онасидан мерос бўлиб қолган бир неча турдаги тилла тақинчоқларни олиб чиқди. Унгача эса, М. Дўлтаева ўзидаги калит билан занглаган қулфни очиб қўйди. Устаси фарангликни кўрингки, қулфнинг очилишини ҳам у ўқиган дуолари самараси сифатида тушунтирди. Шу тариқа хорижий валюта ва тилла буюмларни бир матога тугиб, уларга қарата ҳам дуоларни ўқий бошлайди. Чамаси, ярим соатдан сўнг эса, тугунни мезбоннинг қўлига тутқазди.\n— Буни ичкарига киритиб қўйинг. Уч соатдан кейин очиб кўрасиз, ҳамма мушкулингиз даф бўлади, — деб уқтирди у. Кейин эса, у шоша-пиша хайрлашганча уйдан чиқиб кетди.\nДарҳақиқат, Мастура Дўлтаеванинг сўнгги ҳаракати бежиз эмасди. Негаки, бу маккора Н. Остоновани чалғитиб, тахланган доллар ва тилла тақинчоқларни яшириб олиб кетганди. Бояқиш Мастура опа эса, буни, яъни алданганини қачонки Наимани кузатиб келгач, орадан 3-4 соат ўтиб, тугунни ечиб кўргандагина билди. Бинобарин, мазкур ҳолат юзасидан Сирғали туман ИИБга мурожаат қилди. Пировардида М. Дўлтаевага нисбатан дарҳол қидирув эълон қилинди.\nШуни алоҳида таъкидлаш лозимки, қидирув жараёнида фирибгарнинг яна бир устомонлиги аён бўлди. Яъни Мастура хайрлашиш аввалида танишига қўнғироқ қилиб олиш баҳонасида Н. Остонованинг телефонидан ўзининг телефон рақамини ўчиришни эсидан чиқармаган экан. Қолаверса, ўша атрофга ўрнатилган барча кузатув камералари рўпарасидан тескари қараб ёки юзини беркитиб ўтиб кетган. Кейин қўлга киритган тилла тақинчоқларни Чорсу бозорида бир нотаниш шахсга 1. 320. 000 сўмга сотиб юборган экан. Бироқ тажрибали жиноят қидирув бўлими ходимлари уяли алоқа компанияси томонидан тақдим этилган маълумот билан Наима опанинг рақамидаги кириш-чиқиш қўнғироқларини солиштиришганда сир ошкор бўлди. Натижада айбдор жабрланувчининг 1500 АҚШ доллари ва 1300 АҚШ долларилик тилла тақинчоқлари (Ўзбекистон Республикаси Марказий банки маълумотига кўра, 2019 йил 2 декабрь куни 1 АҚШ долларининг сўмга нисбатан қиймати 9494, 68 сўмни ташкил қилган) жами 2800 АҚШ доллари — 26. 585. 104 сўмлик мулкини фирибгарлик билан қўлга киритгани аниқланди. Шу боис унга нисбатан Жиноят кодексининг 168-моддаси 2-қисми «а» — банди билан жиноят иши қўзғатилди. Жиноят ишлари бўйича Сирғали туман суди эса, М. Дўлтаевани қонуний жазога маҳкум этди. Шунингдек, тергов жараёнида унинг турмуш ўртоғи томонидан етказилган зарарни қоплаш учун ИИБ депозит ҳисоб рақамига топширилган 3000 АҚШ доллари жабрланувчи фойдасига ундирилди.\nЭнди бир мулоҳаза қилиб кўрайлик. Жиноят иши ҳужжатларидан аён бўлишича, Наима Остонованинг соддадиллиги ва ўта ишонувчанлиги судланувчининг фирибгарлигига йўл очиб берган. Шундай экан, ушбу жиноят иши мисолида ҳамюртларимизни фирибгарларнинг ҳийла-найрангларидан огоҳ этиб қолардик.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 42 | Добавил: Sherlaruz.CoM | Теги: #habarlar, #xabarlar, #uznews, #news, #Yangiliklar, #новости, #Yangilik, #ahborot, #newsuz | Рейтинг: 0.0/0


Америкалик спортчи Тинч океанни эшкакда сузиб ўтишга отланди\n09:05 / 08.06.2015\n29 ёшли аёлнинг қайиғи “Ича” деб аталиб, 7 м узунликка эга. 300 кг вазнли қайиқ моторга ҳам, елканларга ҳам эга эмас.\nБаумштейн хоним кунига 14-16 соат йўл юришни режалаштирмоқда. У Япония қирғоқларидан Сан-Францискогача бўлган 9.6 минг км масофани ёлғиз ўзи босиб ўтмоқчи. Унинг саёҳати, ҳисоб-китобларга қараганда, сентябрь ойининг охирида якунланади.\nМаълумот учун, тарихда фақат уч эркак Тинч океанини якка тартибда эшкакли қайиқда кесиб ўта олган.


Инвестиция лойиҳаларига масъуллар жавобгарми ёки воситачилар? - zarnews.uz\nИнвестиция лойиҳаларига масъуллар жавобгарми ёки воситачилар?\nДастлаб, инвестиция лойиҳалари нима экани, у қай тартибда, қандай омилларга асосланиб тузилишига тўхталсак. Номидан англашилганидек, инвестиция бирор лойиҳани амалга ошириш учун маҳаллий, хорижий ёки халқаро молия ва донорлик ташкилотлари томонидан йўналтириладиган маблағ ҳисобидан ташкил этиладиган янги тузилмага йўналтирилади. Бунда икки ва ундан ортиқ томонларнинг ўзаро келишуви асосида маълум ҳудудда аниқ ҳисоб-китобларга асосан ишлаб чиқариш, ижтимоий соҳа ва бирор тармоқни ривожлантириш мақсадида тўғридан-тўғри ёки воситачилар орқали маблағ йўналтириш назарда тутилади.\nВилоятимизда 2019-2020 йилларда саноат, хизмат кўрсатиш ва сервис соҳаларини ривожлантириш бўйича 863 та инвестиция лойиҳасини амалга ошириш дастурлари тузилганди. Улар тўлиқ ҳаётга татбиқ этилса 17 минг 756 та янги иш ўрни яратилади. Бунинг учун эса 6 миллиард 445 миллион 292 минг сўм маблағ йўналтирилиши режалаштирилган.\nПрезидентимизнинг 2019 йил 8 январдаги жорий йилги инвестиция лойиҳаларини амалга оширишни жадаллаштириш масалаларига бағишланган видеоселектор йиғилишида тўғридан-тўғри хорижий инвестициялар иштирокидаги лойиҳаларни сўзсиз амалга ошириш лозимлиги билдирилганди. Чет эллик инвесторларга ҳар томонлама ёрдам бериш, инвестицияларнинг асосий қисмини ўзлаштиришни йилнинг охирига суриш амалиётига чек қўйиб, барча тармоқлар ва ҳудудларда буни биринчи ярим йилликда камида 35 фоизга, тўққиз ойликда 70 фоизга етказиш зарурлиги таъкидланганди.\nРақамларга мурожаат этадиган бўлсак, ўтган йилда республика бўйича 1 миллиард доллар инвестиция ўзлаштирилиб, жами 133 та янги корхона фаолияти йўлга қўйилган. Аммо ҳокимлар ва уларнинг инвестиция бўйича ўринбосарлари ишни ташкил этишда камчиликларга йўл қўйгани оқибатида Тошкент шаҳри, Қорақалпоғистон Республикаси, Самарқанд, Андижон, Фарғона, Наманган, Сурхондарё, Сирдарё вилоятларида айрим объектлар фойдаланишга топширилмай қолган. Давлатимиз раҳбари бундай лойиҳаларда юзага келган муаммоларни бартараф этиш бўйича тармоқ жадвалларини ишлаб чиқиш ва ижросини назоратга олиш юзасидан аниқ топшириқлар берганди.\nКўриниб турибдики, Президент айтган гаплар, хусусан, инвестиция лойиҳалари ижроси кечикмоқда. Нега?\nҲозиргача белгиланган 2 миллиард 277,2 миллион сўмлик 487 та лойиҳа амалга оширилиб, 7 минг 974 та янги иш ўрни яратилган. Соҳалар кесимида таҳлил қиладиган бўлсак, бу борада анча ортда қолинаётгани аён бўлади. Масалан, ҳозиргача саноатда 146, хизмат кўрсатишда 97 ва қишлоқ хўжалигида 133 та лойиҳа ишга туширилмаган. Оқибатда 9782 та янги иш ўрни яратилмасдан қолмоқда.\nИштихонда аҳвол қандай?\nТуманда 2019-2020 йилларда саноат, хизмат кўрсатиш ва сервис ҳамда қишлоқ хўжалиги соҳаларини ривожлантириш бўйича инвестиция маблағлари жалб қилиш орқали 40 та лойиҳа амалга оширилиши белгиланган. Унга кўра, асосий фаолияти қуритилган ва қадоқланган мева, дуккакли маҳсулотлар экспортчиси бўлган “Самарканд-Баку Агро бизнес” қўшма корхонаси томонидан қишлоқ хўжалиги йўналишида йирик инвестиция лойиҳаси ишга туширилмоқда.\n- Туманнинг Қўрли маҳалласи ҳудудидан 160 гектар лалми майдонда томчилатиб суғориш технологиясини қўллаган ҳолда узумчилик кластери ташкил этяпмиз, - дейди корхона иш бошқарувчиси Жасур Мансуров. – Ушбу тежамкор технологиянинг майда қисмларигача Исроил давлатидан келтирилди ва бутун майдон тўлиқ компьютерлашган ҳолда суғорилади. Бунинг учун 7 та артезиан қудуғи қазилди. Лойиҳани амалга ошириш учун жорий йилнинг ўзида 340 минг АҚШ доллари миқдоридаги тўғридан-тўғри хорижий инвестиция киритилди. Узумнинг кишмишбоп, экспортбоп маҳаллий навлари экилади ва кўчатлар тўлиқ ҳосилга кирганда 3 минг 200 тонна узум ва ундан 650 тоннадан 800 тоннагача экспортбоп майиз олиш мумкин. Ҳозирда маҳаллий соҳибкорлардан ёнғоқ ва узумни олиб, қуритиб, қайта ишлаб, экспортга чиқараётган бўлсак, икки-уч йилда токзор ҳосилга киргач, маҳсулот шу ернинг ўзида қуритилади, қайта ишланиб қадоқланади ва экспортга чиқарилади. Лойиҳа ишга тушгач, 15 та доимий ва 100 та мавсумий иш ўрни яратилади.\nТуман ҳокимлиги маълумотларига кўра, жорий йилнинг 8 ойида туманда хизмат кўрсатиш ва сервис соҳасида ташаббускорларнинг ўз маблағи ва банк кредитлари ҳисобидан 25,7 миллиард сўмлик 17 та лойиҳа амалга оширилган ва 164 та янги иш ўрни яратилган. Бунинг натижасида 5,2 миллиард сўмлик хизмат кўрсатиш ҳажмлари яратилиб, ишлаб чиқариш 2,1 фоизга ортиши режалаштирилган.\n- Бир неча кун аввал Туркияда маҳаллий ишбилармонларга ишлаб чиқариш ва экспорт салоҳиятимизни тақдим этдик, - дейди туман ҳокимининг ўринбосари Бекзод Эгамқулов. – Учрашувда 2,3 миллион АҚШ доллари миқдорида тўғридан-тўғри хорижий инвестиция иштирокида мевани қайта ишлаш, қурилиш материаллари ишлаб чиқариш бўйича ҳамкорликка оид меморандум имзоладик. Шунингдек, туркиялик тадбиркорлар билан 2,5 миллион долларлик қишлоқ хўжалик маҳсулотимизни экспорт қилиш борасида келишувга эришдик.\n2019-2020 йилларда туманда тўғридан-тўғри хорижий сармоядорларни жалб этиш бўйича ҳозирда умумий қиймати 25,5 миллион АҚШ долларига тенг бўлган 11 та инвестиция лойиҳалари шакллантирилди ва йил якунигача 12 миллион доллар миқдоридаги сармоя киритилиб, 175 та иш ўрни яратилади.\nРежалар яхши. Аммо йилнинг асосий қисми ортда қолган бўлишига қарамай туманда 2,051 миллион доллар миқдоридаги тўғридан-тўғри хорижий сармоя ўзлаштирилган. Бу йиллик режага нисбатан 17 фоизни ташкил этмоқда. Дастурда белгиланган замонавий паррандачилик, чорвачилик комплекси, савдо шохобчаси ташкил этиш, иссиқхона фаолиятини йўлга қўйиш, тошга ишлов бериш, транспорт хизмати кўрсатиш хизматлари каби лойиҳалар банк кредити, қурилиш ишларининг ортда қолаётгани, лицензия олиш ва бошқа сабабларга кўра белгиланган муддатда бажарилмаган.\nҲар бир лойиҳа ишлаб чиқилиши ва тасдиқланишида аниқ ҳисоб-китоб қилинади. Кимнингдир эътиборсизлиги билан белгиланган лойиҳанинг ортга сурилиши, экспорт ўрнига импорт ҳажмининг ортишига олиб келади. Жойларда ҳокимларга ҳар бир соҳа бўйича ўринбосарлар, ҳар бир дастур юзасидан масъуллар тайинланди. Дастурлар бажарилмаётгани, белгиланган лойиҳалар кечикаётганининг сабаби нимада? Масъуллар вазифасини бажара олмаётганидами ёки воситачилар бепарволигидами?


Болаларга мўлжалланган телеканалда яланғоч аёлларнинг сурати...\n20.06.2021 19:00 0 4365\nЎзбекистонда болалар учун мўлжалланган «Ақлвой» телеканали иш бошлагани ҳақида хабар бергандик.\nСўнгги кунларда «Ақлвой» телеканалида намойиш этилган мультсериалларидаги 2 та лавҳа жамоатчилик орасида муҳокамаларга сабаб бўлди.\n«Ақлвой» телеканали ижодкорлари ёш телетомошабинлар, уларнинг ота-оналари ва бува-бувиларига, мазкур телекаканални танлаб, уни кузатиб бораётгани учун миннатдорчилик билдиради.\nСўнгги кунларда «Ақлвой» телеканали орқали намойиш этилган «Шахризода. Айтилмаган ҳикоялар» ва «Арт-Одиссей» мультсериалларидаги 2 та лавҳа кенг жамоатчилик орасида катта муҳокамага сабаб бўлди.\nАфсус билан шуни тан оламизки, болаларда янгиликка интилиш, уларни жаҳон маданий мероси билан таништириш, атроф-муҳитни ўрганишга қизиқиш уйғотишга қаратилган контент танланганига қарамай, унинг ичида кичик ёшдаги болалар учун номаъқул бўлган саҳналар инсон омили сабаб эфирга узатилган.\nШуни маълум қиламизки, «Ақлвой» телеканали ҳар жиҳатдан ҳали жуда ёш ва жорий йилнинг 22 мартидан бошлаб тест режимида эфирга узатиб борилмоқда. Том маънода каналимиз энди оёққа турмоқда. Йўл қўйилган хатолар, албатта, каналимизнинг келгусида эҳтиёткорликка амал қилишига, унинг янада яхшиланиши, қизиқарли ва фойдали бўлишига туртки бўлади.\nУшбу йўл қўйилган хато бўйича бутун канал ижодкорлари керакли танбеҳни олди. Улар яна бир бор Ўзбекистон Республикасининг «Болаларни уларнинг соғлигига зиён етказувчи ахборотлардан ҳимоя қилиш» тўғрисидаги қонун талаблари билан таништириб чиқилди ва ушбу қонун бузилиш ҳолатларида интизомий жазо қўлланилиши ҳақида огоҳлантирилди. Шунингдек, контент назорати кучайтирилиши учун қўшимча ходим ишга олинади.\nКелажакда юқоридаги каби хатоларга йўл қўйилмаслик учун дубляж билан шуғулланаётган компаниялар билан қўшимча келишувлар амалга оширилди. Энди уларга маънавиятимизга зид бўлган лавҳалар ҳақида маълумот бериб туриш мажбурияти топширилади.\nЯна бир бор барча телетомошабинларга йўл қўйилган хатога бефарқ бўлмаганликлари учун миннатдорчилик билдирамиз. Айнан сиз туфайли каналимиз ўсиб, ривожланиб, яхшиланиб боради. «Ақлвой» телеканали янги илмий-оммабоп дастурлар ва ранг-баранг киномаҳсулотлар билан болаларни қувонтиришда давом этади, дейилади хабарда.\nболалар телеканал яланғоч «Ақлвой»\nХориж 22/10, 21:21\nКоронавирус 15/10, 23:18\nКоронавирус: Зангиота шифохонасида ҳомиладор аёллар ва туғилаётган чақалоқлар тўғрисида маълумот берилди\nЖамият 14/10, 21:44\nОғир касалликларга чалинган болаларни қўллаб-қувватлаш бўйича янги қарор қабул қилинди


Кураш. Кучлилар сараланди / Olamsport.com\n10 май 16:20\nКураш. Кучлилар сараланди\nТеглар : Тошкент вилоятиКураш\nМиллий спорт турларимиздан бўлмиш кураш ёшларнинг севимли спорт турларидан саналади.\nХусусан, Тошкент вилоятида ҳам курашга бўлган алоҳида эътибор боис кейинги йилларда вилоят полвонлари халқаро мусобақаларда кучлилар қаторидан жой олаётгани айни ҳақиқат.\nЖумладан, вилоятнинг Қуйичирчиқ туманида кураш бўйича ёшлар ва ўсмирлар ўртасида бўлиб ўтган Тошкент вилояти чемпионатида ҳам маҳоратли ёш курашчилар кўпчиликни ташкил этганига гувоҳ бўлдик.\nЎғил болалар 11 та вазн тоифасига кўра, қизлар 9 та вазн тоифасида беллашган ушбу вилоят чемпионатида 200 нафардан ортиқ спортчилар кучли учликдан жой олиш мақсадида шиддатли баҳсларга киришди.\nҚувончбек Шодиев (Чирчиқ ш.), Асадбек Абдиев (Ангрен ш.), Бобур Исломов (Чирчиқ ш.), Жавоҳир Рустамов (Чирчиқ ш.), Диёр Ўрмоналиев (Ангрен ш.), Б. Умрзоқова (Чирчиқ ) сингари полвонлар ўз вазн тоифаларига мувофиқ, барча рақибларини енгиб, шоҳсупадан жой олишди. Умумжамоа ҳисобида эса Чирчиқ ва Ангрен шаҳри полвонлари етакчиликни ўзларида сақлаб қолишди.\nМусобақа якунига етгач, ғолиб ва совриндорлар ташкилотчилар томонидан диплом, медаль ва эсдалик совғалари билан мукофотланишди.\nЁқуб САЙДУЛЛАЕВ, Тошкент вилояти кураш федерацияси ижрочи директори:\n- Давлатимиз раҳбарининг 2020 йил 4 ноябрдаги “Кураш миллий спорт турини ривожлантириш ва унинг халқаро нуфузини янада ошириш чора-тадбирлари тўғрисида”ги ПҚ-4881 – сонли Қарори ижросини таъминлаш мақсадида Тошкент вилоятида ҳам самарали ишлар амалга оширилмоқда. Бугун ўтган ушбу мусобақа ҳам қарор ижросини таъминлаш, шунингдек, ёшлар орасида вилоят терма жамоасига муносибларни аниқлаш, республика миқёсида ўтадиган чемпионатга саралаш каби вазифаларни ўз ичига олган. Ушбу чемпионатнинг кўтарингки руҳда, муросасиз ва байрамона тусда ўтишига бош-қош бўлган мутасаддиларга иштирокчи-полвонлар, федерациямиз номидан ташаккур деймиз. Ўйлайманки, энг кучли, дея эътироф этилган ва республика чемпионатига йўлланма олган ёш полвонларимиз эртага мамлакат миқёсидаги баҳсларда ҳам кучлилар қаторида бўлишади.


Жанубий Корея ва Канадада ҳам коронавируснинг янги штамми аниқланди. Япония чегараларни ёпиб қўйди – Газета.uz\nLotinchada 28 декабр 2020, 11:50 Коронавирус Жаҳон\nАввалроқ, «британча штамм» деб ном олган COVID-19'нинг янги штамми Жанубий Корея ва Канадада ҳам аниқланди, дея хабар берди РИА Новости. Жанубий Корея Буюк Британия билан авиақатновларни 23 декабрь куни тўхтатиб қўйган эди.\nАввалроқ, Нидерландия, Дания ва Австралияда ҳам «британча штамм» аниқлангани ҳақида хабар бергандик.\nШунингдек, янги штамм Сингапур, Германия, Франция, Ирландия, Швейцария, Ливан, Швеция, Испания ва Японияда ҳам аниқланди.\nБир қатор мамлакатлар, шу жумладан, Япония (январь охиригача), Саудия Арабистони, Исроил, Уммон ва Қувайт каби мамлакатлар чегараларни вақтинча ёпиб қўйишди ва ҳаво йўллари орқали қатновларни тўхтатишди.\nБразилия, Россия, Канада, Эрон, Туркия, Испания, Ҳиндистон, Нидерландия, Италия, Германия, Польша, Швеция, Дания, Финландия, Хорватия ва шунингдек, Болтиқбўйи мамлакатлари эса Буюк Британия билан авиақатновларни вақтинча тўхтатиб қўйишди.\nМаълумот учун, ушбу штамм 14 декабрь куни аниқланган эди.


Украина Киев-Тошкент йўналиши бўйича парвоз тез кунда тикланишидан умидвор\n09 май 2021, Тошкент вақти: 05:38\nУкраина кейинги ҳафта мобайнида Тошкентга авиақатновни қайта тиклаш масаласида Ўзбекистон билан муросага эришилишига умид қилмоқда.\nPodrobno.uz нашрининг билдиришича, бу ҳақда журналистларга Украина инфраструктура вазири Андрей Пивоварский билдирган.\n“Ўзбекистон ҳаво йўллари бизнинг авиаширкатлар Тошкентга бир ҳафтада бир марта учишини истамоқда. Биз эса ҳафтасига иккита рейс бўлишини таклиф қилаяпмиз. Уйлайманки, ўтган йилда бўлганидай бу гал ҳам бир ҳафта ичида масала ҳал бўлади ва ўтган йилда бўлгани каби учишда давом этамиз”, деб билдирган Андрей Пивоварсикий.\nВазирга кўра, украин ширкатларининг Киев-Тошкент йўналишида ҳафтасига бир марта парвоз қилиши иқтисодий жиҳатдан ўзини оқламайди ва бу ҳолда парвозлар тўхтатиб қўйилиши мумкин.\nЎзбекистон ҳаво йўллари ширкати 5 майдан бошлаб Тошкент-Киев –Тошкент йўналишидаги парвозларни тўхтатиб қўйган эди. Мазкур ҳолат Ўзбекистон ва Украина авиаширкатлари ўртасида бу йўналишдан фойдаланиш бўйича шартнома йўқлиги билан изоҳланган.


«Норма Маслаҳатчи» газетасининг 2021 йил 9 март 10-сони - Gazeta.Norma.uz\n«Норма Маслаҳатчи», №10, 2021й. 9 март\nПрезидент томонидан 22.02.2021 йилдаги «Ўзбекистон Республикасининг Шаҳарсозлик кодексини тасдиқлаш ҳақида»ги ЎРҚ-676-сон Қонун имзоланди.Кодекснинг янги таҳрири Президентнинг 14.11.2018 йилдаги «Қурилиш соҳасини давлат томонидан тартибга солишни такомиллаштириш қўшимча чора-тадбирлари тўғрисида»ги ПФ-5577-сон Фармони 6-банди ижросини таъминлаш мақсадида қабул қилинган ҳамда 12 боб ва 85 моддадан иборат (амалдаги Кодексда 7 боб ва 59 модда мавжуд).\nПрезидентнинг 25.02.2021 йилдаги ПҚ-5008-сон қарори билан Ўзбекистон Республикаси Ҳукумати ва Қозоғистон Республикаси Ҳукумати ўртасида Қозоғистондаги Ўзбекистоннинг фуқаролари бўлган меҳнаткаш-мигрантлар ва Ўзбекистондаги Қозоғистоннинг фуқаролари бўлган меҳнаткаш-мигрантларнинг меҳнат фаолияти ва ҳуқуқларини ҳимоя қилиш тўғрисидаги Битим тасдиқланди. Битим 2019 йил 15 апрель куни Тошкент шаҳрида имзоланган эди.\nВазирлар Маҳкамасининг 25.02.2021 йилдаги 102-сон қарори билан Жисмоний шахсларнинг чегара божхона постлари орқали нотижорат мақсадларида олиб кирилаётган белгиланган меъёрлардан ортиқ бўлган товарларга нисбатан амалга ошириладиган тартиб-таомиллар тўғрисидаги низом тасдиқланди.\nМаълум бир сабабларга кўра 3 йил мобайнида пенсия олинмаган. Пенсия жамғармаси бўлимида ушбу пенсияни тўлашни рад қилишяпти. Нима қилиш керак?\nОнам 2007 йилда пенсияни расмийлаштирган, ўшанда маълумотлар архивда сақланиб қолмаганлиги сабабли кўпгина иш даврлари ҳисобга олинмаган. Пенсияни ҳисоблашда 2005 йилдан бошлаб стажни архив маълумотномалари билан тасдиқлаш талаб этилмаслиги ва меҳнат дафтарчасида кўрсатилган маълумотларнинг ўзи етарли эканлиги ҳақида ўқиб қолдим. Шу муносабат билан пенсияни қайта ҳисоблашларини сўраб Пенсия жамғармаси бўлимига мурожаат қилса бўладими?\nОлий тиббий маълумотга ва 20 йиллик стажга эгаман. 7 йил чет элда ишлаганман. Пенсияга чиқишда чет элдаги стаж ҳисобга олинадими ёки яна ишлашим керакми?\nПенсияни 100% карточкага оладиган пенсионерларни ишга қабул қилиш тартиби қандай?\nКимлар кам таъминланган фуқаролар тоифасига киритилади?\nФуқаро келгусида пенсия олиш учун солиқни тўлаши мумкинми?\nТалаба ўқиш даврида шартнома бўйича ишлаган бўлса, ушбу иш даври стажга қўшиладими?\nПенсионер қариндошим билан яшаб, унга бетоблигида ёрдам бергандим. У вафот этди, пенсиясини ололмай қолди. Унинг уйида прописка қилинмаганман, пенсияни олишим мумкинми?\nБоқувчисини йўқотганлик муносабати билан нафақа оила аъзоларининг ишлаш-ишламаслигидан қатъи назар, уларнинг ҳаммасига тўланадими? Боқувчисини йўқотганлик нафақаси қандай миқдорда тўланади?\nҲозирги кунда ишлайдиган эр хотини пенсия олиши учун ижтимоий солиқни тўлаши мумкин деб эшитдим. Бунинг учун қаерга мурожаат қилиш лозим ва қандай ҳужжатлар тақдим этилади?\nЎғлим болаликдан II гуруҳ ногирони. 1995 йилдан буён унга квартира олишга уринаман. Бир неча марта ҳокимиятга мурожаат қилдим. Бироқ унга квартира берилиши белгиланмаганлигини, ипотека олишим мумкинкинлигини айтишяпти. Болалигидан ногирон бўлган шахс давлатдан квартира олишга ҳақлими?\nЭкспертлар орасида Буюк Британиянинг пенсия тизими нисбатан энг мукаммали деб ҳисобланади. Кўпчилик давлатлардаги сингари Қиролликда ҳам давлат, хусусий ёки кўп йиллик хизматлари учун тайинланган пенсиялар тайинланадиган тизим амал қилади.\nЯкка тартибдаги тадбиркорнинг компания олдида дебиторлик қарзи мавжуд. Суднинг ҳал қилув қарорига кўра у қарз суммасини, ҳакамлик йиғими, почта харажатлари ва видеоконференция харажатларини тўлаши лозим. Бироқ ЯТТ патентини топширган ва энди тадбиркор ҳисобланмайди. У компаниянинг ҳисобрақамига нақд пулларни ўтказишга тайёр. Бироқ банк ЯТТдан қарз жисмоний шахсга ўтказилиши тўғрисида битимни тақдим этишни талаб қиляпти. Патент бекор қилинганлиги сабабли унда бундай шартномани тузиш учун муҳр йўқ. Бунда шартнома тузилган вақтда компания МЧЖ шаклида бўлган. Ҳозир компания қайта ташкил этилгандан кейин ХКга айланган. Қўшимча битим тузилмаган. Жисмоний шахс компаниянинг ҳисобрақамига пул маблағларини қандай киритиши мумкин?\nКорхона 2017 йилда ўзи ишлаб чиқарадиган маҳсулотларга сертификатларни олди. 2020 йилда сертификатларнинг амал қилиш муддати тугади. Бироқ сертификатлар амал қилган муддатда ишлаб чиқарилган маҳсулотлар омборда қолиб кетди. Бу вақтда корхона ўз фаолиятини 3–4 ойга тўхтатиб турган эди. Фаолиятни тиклаганидан кейин янги сертификатларни олиш режалаштирилган. Корхона маҳсулотнинг қолган қисмини реализация қилишга ҳақлими?\nКорхона ўзини ўзи банд қилган шахс сифатида рўйхатдан ўтган жисмоний шахс билан дастурлаш хизматларини кўрсатишга шартнома тузишни режалаштиряпти. Бундай шартнома қандай тузилади? Корхона ўзини ўзи банд қилган шахсларни ишларни бажаришга жалб қилишда қандай жиҳатларни ҳисобга олиши лозим?\nҲамшира ҳайдовчиларда мастлик ҳолати мавжуд ёки мавжуд эмаслигини текшириш учун корхона ҳисобидан ўқитилди. Сертификат олди. Айни пайтда у ҳайдовчиларни мастлик ҳолати юзасидан текшириш унинг лавозим йўриқномасида қайд этилмаганлиги сабабли қўшимча тўлов тўланишини талаб қиляпти. Корхона ўриндошлик бўйича қўшимча тўлов тўлаши лозимми ёки ҳамширанинг иш ҳақини ошириши керакми?\nКомпанияда ходимлар билан 12 ойга муддатли меҳнат шартномалари тузилган. Ушбу муддат тугагач компания ходимлардан бири билан меҳнат муносабатларини тўхтатишни режалаштиряпти. Муддатли меҳнат шартномаси муддати тугаганда қандай ҳужжатлар расмийлаштирилиши лозим ва бунда иш берувчида ходимлар олдидаги қандай мажбуриятлар юзага келади?


Ишсизлик йўқ юрт учун миллион иш ўрни\nЎзбекистон ҳукумати 2009 йилда қишлоқларда 550 минг иш ўрни яратмоқчи, жумладан, чорвачиликда 7000 янги иш ўрнининг пайдо бўлиши иддао қилинмоқда.\nМамлакатда ишга яроқли аҳолининг бор-йўқ 0¸8 фоизигина ишсиз эканини даъво қиладиган расмий Тошкент¸ 2009 йили янги корхоналар очиш, кичик бизнесни ривожлантириш эвазига бир миллионга яқин янги иш ўрни ташкил қилишни режалаштирмоқда.\nМанғитлик Робия Ўтамуродованинг асли касби ҳамширалик. Лекин айни пайтда Робия опа мутахасислиги бўйича иш топа олмай¸ бозорда савдо қилишга мажбур бўлаяпти.\n-Касбим ҳамширалик¸ лекин иш топиш жуда қийин. Бозорга чиқиб кетишга мажбур бўлдим. Ҳукуматда иш йўқ. Одамлар ахир тирикчилик қилиши керак, дейди Робия Ўтамуродова.\nРобия опа янги иш ўринлари очилса, ўзи сингари дипломи бўла туриб мажбурликдан бозорларда юрган юзлаб аёллар учун яхши бўлишини айтади.\n“Народное слово” газетасининг Ўзбекистон Меҳнат ва аҳолини ижтимоий ҳимоя қилиш вазирлиги бандлик ва меҳнат бозорини таҳлил қилиш бошқармаси бошлиғи ўринбосари Соибжон Алиевга таянган ҳолда маълум қилишича, Ўзбекистонда 2009 йил давомида 932 минг янги иш ўрни ташкил қилинади.\nБиз Соибжон Алиевнинг шахсан ўзи билан боғланишга ҳаракат қилдик.\n- Бизда¸ вазирликда тартиб бор. Любой газета¸ любой журнал¸ любой радиоканал¸ любой телеканал қандайдир материал қиламан деса¸ вазирнинг номига ёзма мурожаат қилади. У кейин рухсат беради.\nМенга “Халқ сўзи” газетасида чиқ, деб буйруқ берилди¸ чиқдим, дея Соибжон Алиев “Народное слово” газетасидаги барча маълумотлар тўғрилигини қўшимча қилди.\nГазетадаги мақолада айтилишича, янги иш ўринларининг 550 мингдан зиёди қишлоқ фуқароларига мўлжалланган. Жумладан, қишлоқ жойларида янги ишлаб чиқариш корхоналари ишга туширилиши натижасида 65 минг иш ўрни ва хизмат кўрсатиш соҳасида 140 минг иш ўрни ташкил қилиш режалаштирилаяпти.\nЛекин тўйтепалик Анвар ака Ўзбекистонда янги иш ўринлари ташкил қилингани билан ойлик маошлари одамларни қониқтирмаслигини айтади.\nАнвар аканинг ўзи Тўйтепадаги ишлаб чиқариш корхоналаридан бирида ишлаб келган. Лекин иш ҳақининг камлиги боис¸ у Қозоғистонга кетиб, мардикорлик қилаяпти.\n-Мен Тошкент вилояти Тўйтепа шаҳриданман. Етишмовчилик бўлгандан кейин мардикорликка келдик.\nЎзбекистонда иш бўлгани билан маош кам. Ахир яшаш керак¸ бола-чақа боқиш керак. Ўзбекистонда ойлик билан рўзғор тебратиш қийин, дейди Анвар ака.\nЎзбекистон Меҳнат ва аҳолини ижтимоий ҳимоя қилиш вазирлигининг бандлик ва меҳнат бозорини таҳлил қилиш бошқармаси бошлиғи ўринбосари Соибжон Алиев газетадаги интервюсида, янги иш ўринлари нуфузли ва обрўли бўлмаслигини тан олади, лекин у ишсиз одамга реал даромад келтира олишини айтади.\nШунингдек, Соибжон Алиев жорий йилда чорвачилик соҳасида 7000 киши иш билан таъминланишини ва касаначилик бўйича 70 минг иш ўринлари ташкил қилинишини қўшимча қилади.\nҚорақалпоғистондаги Тўрткўл тумани ҳокими ўринбосари Хадича Ибодуллаевага кўра, касаначиликни ривожлантириш натижасида аёллар орасидаги ишсизликка барҳам берилаяпти.\n-Ҳозир аëлларни иш билан таъминлаш учун асосан уй меҳнатини ривожлантириш керак.\nБиринчидан, уй шароитида кўпчилик аëлларимиз болалари билан бориб ишлай олмайди. Касаначилик бўладиган бўлса¸ уйда боласига қарайди¸ бўш вақтларида эса тузилган шартнома асосида маҳсулотлар етказиб беради.\nБиринчидан, уларда меҳнат стажи юриб туради¸ иккинчидан, иш билан таъминланган бўлади, дейди Хадича Ибодуллаева.\nСоибжон Алиев “Народное слово” газетасидаги интервюсида жорий йилда коллеж битирувчилари ва ишсиз ёшлардан 300 минг нафари, ҳарбий хизматдан бўшаган 18 минг ёш йигит ва 2000 ногирон шахс иш билан таъминланишини билдиради.\nЎзбекистонлик таҳлилчи Комрон Алиевга кўра, ҳукуматнинг янги иш ўринлари бўйича амалга оширишни режалаштираётган тадбирлари ҳаётийликдан анча йироқ.\n-Боиси¸ Ўзбекистонда битта иш ўрнини ташкил қилиш, долларда айтадиган бўлсак¸ 10 минг долларга тўғри келади.\nДейлик, иккита сартарошни ишга олиш керак бўлса¸ уларга хона ажратиш¸ жойнинг ижара ҳақини тўлаш¸ уларга керакли асбоб-ускуна сотиб олиш¸ электр ўтказиш ва ҳоказо.\nДемак¸ битта иш ўрни яратиш 10 минг доллар бўладиган бўлса¸ 100 минг иш ўрни яратиш учун тахминан бир миллиард доллар қўшимча пул керак бўлади.\nАгар бир миллион иш ўрни яратиш керак бўлса¸ триллион миқдоридаги доллар керак бўлади.\nБу ерда жуда катта рақамлар тўғрисида гап кетаяпти. Бу анчагина мураккаб масала. Менимча¸ бу режани бажариш ниҳоятда қийин ва оғир вазифа, дейди Комрон Алиев.\nРасмий маълумотларга кўра, ўтган йили 661 минг янги иш ўрни яратилган. Жумладан, кичик бизнес соҳасида 374 минг, хизмат кўрсатиш соҳасида 220 минг, касаначилик бўйича 100 мингга яқин иш ўринлари ташкил қилинган.


Манзил: Жиззах шаҳри, Ш.Рашидов шох кўчаси 63-уй\nТелефон: (72) 226-61-32, 226-61-22\nЭлектрон манзил: jizzax@adolat.uz\nМенда таклиф бор: Олий маълумотлилар иш топишга қийналмоқда\nЁш авлодни маънавий-аҳлоқий тарбиялашда халқнинг бой миллий маданий-тарихий анъаналарига, урф-одатлари ҳамда умумбашарий қадриятларга асосланган самарали ташкилий, педагогик шакл ва воситалари ишлаб чиқилиб, амалиётга жорий этилмоқда. Шахсни тарбиялаш ва уни ҳар томонлама камол топтиришнинг устуворлиги таъминланмоқда. Умумий ҳамда педогогик маданиятни ошириш мақсадида мамлакат аҳолиси орасидаги маърифий ишлар такомиллаштириб борилмоқда. Ўзбекистон мустақиллиги принципларига садоқатли ҳамда жамият тараққиётига муносиб ҳисса қўшишга қодир шахсни шакиллантириш мақсадида таълим муассасалари ота-оналар, оила, маҳалла қўмиталари, жамоат ташкилотлари, фондлар билан ўзаро пухта ҳамкорлик олиб борилмоқда. Лекин шунга қарамасдан ёшларимиз олий ўқув юртларини тамомлагач ўзларининг мутахассисликлари бўйича иш топишда кўплаб муаммоларга дуч келишмоқда. Бу ҳолатнинг олдини олиш мақсадида таълим муассасалари ҳамда тадбиркорлик субъектлари ўртасида ҳамкорлик ўрнатиш, эҳтиёжларига мос равишда кадрлар тайёрлаш тизимини жорий этиш лозим. Бунда тадбиркорлик субъектлари томонидан маълум ихтисосликлар бўйича таълим муассасаларига буюртма берилади. Шарофат ХАСАНОВА, Ўзбекистон “Адолат” СДП Жиззах вилоят Кенгаши мутахассиси Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Тадбиркорларга кредит фоизсиз берилсин\nБугунги кунда кичик бизнес ва тадбиркорлик соҳасини қўллаб-қувватлаш ва рағбатлантириш, бу соҳа улушини янада ошириш учун қулай шарт-шароитлар яратиб бериш ишларига катта эътибор қаратилмоқда. Бундан мақсад юртимизда тадбиркорлар сонини янада оширишдан иборат. Агар жамиятда тадбиркорлар кўп бўлса, тинчлик ва осойишталик, барқарорликка интилиш кучли бўлади. Тадбиркорлик яхши ривожланган жамиятда яратувчанлик, илм-маърифат ва саҳоват етакчи ўрин тутади. Тадбиркорлик ўз фаолиятидан тўланадиган солиқ ва ажратмалар орқали давлат бюджети даромадларини ҳам таъминлайди. Бюджет маблағлари қанчалик кўп бўлса, жамият аъзоларига хизмат қилувчи шарт-шароитлар (уй-жойлар, йўллар, тиббиёт муассасалари, ўқув масканлари ва бошқалар)ни янада яхшилаш имкони пайдо бўлади. Демак, тадбиркорликнинг аҳамияти унинг ҳар бир шахс, жамият ва давлатнинг имкониятларини кенгайтириши орқали намоён бўлади. Шунга қарамасдан, мамлакатимиздаги кичик саноат зоналарида тадбиркорлар кўплаб муаммоларга ва қийинчиликларга дуч келишмоқда. Ушбу муаммолардан бири банклар томонидан тадбиркорларга ажратилган кредит фоизларининг юқорилигидир. Кичик саноат зоналари тавсиясига асосан тадбиркорларга имтиёзли ёки фоизсиз, узоқ муддатли кредитлар ажратилса аҳоли бандлиги ва фаровонлиги кескин ошган бўларди. Банк кредитлари ажратилиши соҳаси тўла шаффоф бўлиши ҳамда чет эл капитали асосидаги банкларни кўпайтириш, улар орасида соғлом рақобат муҳитини шакллантириш масалаларига алоҳида эътибор қаратишимиз лозим. Тижорат банкларини кўпайтириш орқали берилаётган сармоялар миқдорини ошириш ҳамда кредит фоизларини камайтиришга эришишимиз керак. Қолаверса, саноат зоналаридан ажратилаётган ерларда тадбиркорларга ўзи истаган маҳсулотларни ишлаб чиқариш ҳуқуқи берилса, уларнинг фаолияти жонланиб, ёшлар учун янги иш ўринлари пайдо бўларди. Чунки тадбиркор маҳсулот ишлаб чиқаришда бозор талабидан келиб чиқади. Жахонгир НОРТОШЕВ, Халқ депутатлари Жиззах шаҳар Кенгаши депутати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Нега таълим лотин алифбосида-ю, матбуот кириллда?\nТил – миллий қадриятларни бирлаштириб, туташтириб, намоён этиб турувчи энг мустаҳкам занжир, бой ва чексиз маънавий хазина. Тил инсоннинг бирламчи эҳтиёжи, англаш, билиш, сўзлаш, алоқа-муносабат воситаси, мансуб-хослик омили бўлгани боис ҳамиша жамият равнақининг асосий мезонларидан бўлиб келган. Жумладан, ўзбек тили ўзбек миллатининг узоқ тарихий илдизларига, ўз сиёсий-ҳуқуқий асосларига эга муқаддас қадрияти, улкан маънавий ютуғидир. Аммо бугунги кунда ўзбек тилининг давлат тили сифатидаги мақомини мустаҳкамлашга етарли эътибор берилмаяпти. Ҳали хам таълимнинг лотин ёзувида, матбуотнинг эса кирилл ёзувида олиб борилаётгани таажжубланарли ҳолат. Бундан ташқари, турли даражадаги ижтимоий муносабатлар, халқаро алоқалар, фан-техника тараққиёти, глобаллашиш жараёнлари миллий тил қиёфасига ҳам муайян даражада ўз таъсирини ўтказмоқда, ички ва ташқи таҳдидлар хавфини оширмоқда. Кўп тил билиш – ривожланишнинг илғор қонунияти, муваффақият гарови. Аммо ўз миллий тилингни унутиш, ўзга тиллар билан чоғиштириш, қориштириш эвазига эмас! Бундан кўриниб турибди-ки, бизнинг биринчи навбатдаги вазифамиз, авваламбор, давлат тили бўлган ўзбек тилимиздаги ана шундай ҳолатларни бартараф этишдир. Шу каби муаммоларни ҳал этмасдан туриб, қандай қилиб ўзбек тили мавқеини оширишимиз мумкин, деган табиий савол туғилади. Демак, ўзбек тилининг давлат тили мақомидаги ўрнини янада мустаҳкамлаш, қонуний асосларни кенгайтириш, қатъийлаштириш зарур. Нигора БОЗОРБОЕВА, Халқ депутатлари Жиззах вилоят Кенгаши депутати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Қишлоқларда уй-жой қурилишини тартибга солиш керак\nАгротуризм (қишлоқ туризми) сайёҳларнинг қишлоқ аҳолиси турмуш тарзи ва анъаналари, урф-одат ва удумлари ҳамда қишлоқ хўжалиги маҳсулотларини етиштириш, сақлаш ва қайта тайёрлаш жараёнларини кўриш, ўзлари ҳам иштирок этишлари мақсадида ташриф буюришлари ҳисобланади. Агротуризм тез суръатларда ривожланаётган мамлакатлар қаторига Греция, Малайзия, Германия ва Россияни киритиш мумкин. Бунга сабаб ушбу мамлакатларда агротуризм ривожига давлат даражасида эътибор қаратилганидир. Сўнги йилларда тоғ олди қишлоқлардаги аҳоли сонининг ошиши бир қанча муаммоларни келтириб чиқармоқда. Масалан ўша ҳудудларда яшовчи аҳолининг чорвачилик билан шуғулланиши натижасида табиий ландшафтларга зарар келтириляпти, доривор ва ноёб ўсимликлар камайиб кетаяпти, қолаверса аҳоли сонининг ўсиши билан тоғларга қатнов кўпайиб, тоғлардаги муҳитнинг ифлосланиши ва бузилишига сабаб бўлаяпти. Тоғлар мамлакатимизнинг эстетик бойлигидир. Уларни келажак учун асрашимиз лозим. Шу сабабли мазкур муаммолар кескинлашиб кетишини ҳисобга олган ҳолда уларни олдини олиш учун қишлоқларда аҳоли уй-жойлари қурилишини тартибга солиш, аҳоли жойлашуви ва уй-жой қуриш, фойдаланиши мумкин бўлган ҳудудлар чегарасини қатъий белгилаш, саноат корхоналари, аҳолига хизмат кўрсатиш соҳаларини ривожлантириш ва бошқа чора тадбирларни кўриш лозим. Агротуризмни ривожлантириш мамлакатимизда янги туризм тўлқинини бошлаб беришига шубха йўқ. Бунинг учун мамлакатда туризм йўналишида кенг миқёсда фаолият юритувчи менежментларни тайёрлаш, қишлоқ уй меҳмонхоналарида дам олган сайёҳларни рўйхатга олиш лозим. Воҳид САИДХОНОВ, Ўзбекистон “Адолат” СДП Жиззах вилоят Кенгаши партия фаоли Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: “Тез ёрдам” тезлигини ошириш лозим\nЮртимизда аҳоли турмуш даражасини янада яхшилаш, кўрсатилаётган тиббий хизматлар сифати ва самарадорлигини ошириш борасида изчил ислоҳотлар амалга ошириляпти. Бу соғлиқни сақлаш тизимининг тез тиббий ёрдам хизмати фаолиятига ҳам таалуқлидир. Юртбошимиз таъкидлаётганидек, халқимизни рози қилиш учун, аввало, аҳолининг тиббий хизматга бўлган талабини қондириш зарур. Аҳолига кўрсатилаётган тиббий хизмат даражасини ошириш борасида мамлакатимизда тизимли ишлар амалга ошириляпти. Айниқса, “Тез тиббий ёрдам” самарадорлигини ошириш борасидаги тадбирлар эътиборга моликдир. Хусусан, тиббиёт ходимларининг касбий малакаси ва маҳоратини ошириш, соҳага инновацион технологияларни жорий этишга алоҳида эътибор қаратиляпти. Шунга қарамасдан, мамлакатимизнинг чекка худудларидаги “Тез тиббий ёрдам” бўлими ва шаҳобчаларида шифокорларнинг етишмаслиги кеча ёки бугунги муаммо эмас. Боз устига уларнинг аксариёти “Тез тиббий ёрдам”да қўлланилиши лозим бўлган стандартларни тўлиқ билмайди. Қолаверса, аҳолиси тарқоқ жойлашган худудларда хизмат кўрсатиш даражаси бунданда аянчли. Соғлиқни сақлаш вазирининг 2018 йил 19 февралдаги 105-сонли буйрйғи билан тасдиқланган “Тез тиббий ёрдам давлат хизмати тўғрисида”ги Низомнинг 2-боб, 11-бандига асосан “Тиббиёт бригадасининг чақириқ рўйхатдан ўтказилган пайтдан бошлаб бириктирилган ҳудуднинг исталган жойига 25 дақиқадан кечикмай келиш имконияти тез тиббий ёрдамнинг кичик станциялари ва таянч пунктлари сони ва жойлашиш жойларини белгилашда асосий меъзон хисобланади”, деб кўрсатилган бўлсада, радиуси 25 километрдан узоқ бўлган қишлоқларда қўшимча шахобча ва бригадалар ташкил этиш ҳамон муаммолигича қолмоқда. Хулоса қилиб айтганда, шифокорлар билим ва малакаларини оширишлари учун барча шароитлар яратиб берилаябти. Соҳа ходимлари олдида турган эндиги вазифа фақатгина аҳолига кўрсатилаётган тиббий хизмат сифати ва самарадорлигини оширишдан иборат бўлмоғи лозим.Ана шундагини аҳолининг тиббий хизматга бўлган талаби қондирилади. Шунда халқимиз биздан рози бўлади. Ориф ЗИЯЕВ, Халқ депутатлари Жиззах шаҳар кенгаши депутати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nЭлектрон амбулатор карталар жорий этилса...\nАҳоли ўртасида юқумли касалликлар тарқалишининг олдини олиш профилактик тадбирлар сифатини яхшилашга узвий боғлиқдир. Очиғини айтганда, тиш касалликлари бўйича шифокорга марожаат қилмаган бўлмаса керак. Беморнинг тишини бир марта даволаш учун шифокор бир неча дона стоматологик асбоб-ускуналардан фойдаланишини врач қабулида бўлган беморлар яхши билишади. Бу асбоб-ускуналарни пешма-пеш зарарсизлантириб туриш жиддий масъулиятни талаб этади. Демак, стоматология поликлиникалари, хусусий шаклда хизмат кўрсатаётган стоматологик муассасаларда тегишли тартибда назорат ишларини олиб бориш, стоматологик асбоб-анжомларнинг стерилизация ҳолатини талаб даражасида бўлишини доимий таъминлаш лозим. Шунингдек, жойларда фаолият юритаётган гўзаллик салонларида хизмат кўрсатиш учун фойдаланилаётган асбоб-анжомларни доимий зарарсизлантириб бориш хусусида ҳам шундай фикрларни айтиш мумкин. Тиш шифокори ёки гўзаллик салонига борган киши улардан “бу асбобда вирус йўқми?”, деб сўраши, соғлиғига зарар етмаслигига ишонч ҳосил қилиши, бирор касалликни юқтириб олмаслиги шарт. Тиббий хизмат фаолияти билан боғлиқ яна бир масалага ҳам алоҳида эътибор қаратиш лозим. Яъни оилавий поликлиникаларда беморларнинг касаллик тарихи варақалари, яъни амбулатор карталар эътиборсизлик туфайли йўқолиб қолиш ҳолатлари кузатилади. Ўйлаймизки, электрон амбулатор карталарни ташкил этиш орқали бу каби салбий ҳолатларга барҳам бериш мумкин. Тиббиёт ходимлари Ўзбекистон “Адолат” СДП аъзоларининг кўпчилик қисмини ташкил этади. Демак, юқорида тилга олинган масалалар соҳада иш олиб бораётган сафдошларимизнинг вазифаси саналади. Мазкур вазифалар партиямизнинг Сайловолди дастуридан ўрин олиб, маслакдошларимиз ташаббуси билан амалиётга изчил татбиқ этилса, фуқароларимиз соғлиғини асраб-авайлашга кўпроқ ҳисса қўшган бўлар эдик. Ориф ШУКУРОВ, Ўзбекистон “Адолат” СДП Жиззах вилоят Кенгаши раиси Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Саноатни деб, саломатликдан воз кечмайлик\nБарчамизни қийнаётган аномал исиш, қишнинг қорсиз ўтиши глобал экологик муаммоларнинг биридир. Атмосфера ҳавосининг ифлосланиши ҳаво таркибига физик, кимёвий, биологик моддалар аралашуви ёки табиий ўзгаришларга учраши ҳисобланади. Бутунжаҳон соғлиқни сақлаш ташкилоти маълумотларига кўра, инсонлар орасида юзага келаётган онкологик касалликларнинг асосий қўзғатувчиларидан бири атмосфера ҳавосининг ифлосланишидир. Табиийки ишлаб чиқариш, саноат корхоналари, завод-фабрикалар атмосфера ҳавосининг турғун ифлослантирувчи манбалар ҳисобланади. Айнан шу ифлослантирувчи моддалар озон қатламининг емирилишига сабаб бўлади. Саноати ривожланган катта шаҳарлар ва саноат марказларининг атмосфера ҳавосидаги чанг, тутун, қурум ва туманлар баъзи вақтларда қуёш нурларини тўсиб қўйиб ультрабинафша нурларининг ўтишига йўл бермайди. Бу эса ўз навбатида турли касалликларни, айниқса болаларда рахит касаллигини келтириб чиқаради. Ҳудудлардаги тоғ ва тоғ ён бағирларида арчазорлар, бодомзор ва ёнғоқзорлар шифобахш атмосфера ҳавосини тозалашда табиий дори воситаларидир. Ана шу бойликни асраб қолиш, кўпайтириш, саноатни ривожлантириш билан бирга унинг экологияга салбий таъсирини камайтириш масалалари олим ва тадқиқотчилар олдидаги муҳим вазифалардандир. Баходир УСМОНОВ, Ўзбекистон “Адолат” СДП Жиззах вилоят Кенгаши туманлараор ижрочи котиб Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Туризм – фабрика эмас, уни хусусий сектор ривожлантиради\nТуризм бугунги кунда тез ривожланаётган ва даромади бўйича етакчи соҳалардан бири ҳисобланади. Хусусан, Ўзбекистонда эришилаётган муваффақиятлар замирида иқтисодиётни либераллаштиришни чуқурлаштириш, мамлакатни модернизациялаш, барча соҳаларни, хусусан, ҳизмат кўрсатиш соҳасининг етакчи тармоқларидан бири бўлган туризмни ҳам барқарор ривожлантириш ётибди. Ҳозирги кунда ҳизмат кўрсатиш тармоғининг муҳим таркибий қисми бўлган туризм соҳасини жадал суръатларда ривожлантириш мамлакатимиз иқтисодиётининг устувор йўналишларидан бири ҳисобланади. Туризм дунё тамаддунининг бош гултожи бўлиб, ҳозирги кунда саёҳат инсоният мақсадларининг асосини ташкил қилиб келмоқда. Айниқса, миллий туризмнинг ривожлантириш истиқболлари, Ўзбекистонда туризм индустриясининг жаҳон бозоридаги мавқеини оширишга кўмаклашади. Фикримизнинг исботи сифатида бугунги кунда туризм соҳасида катта ютуқларга эришилаётганлиги, тез суръатлар билан ўсиб бораётганлиги, янгидан – янги меҳмонхоналарнинг барпо этилаётганлиги, ишчи ўринлари сонининг кўпайиши, малакали мутахассисларнинг ортиб бориши, туристлар оқимининг йилдан – йилга кўпаяётганлигини таъкидлаб ўтишимиз жоиз. Туризмнинг маҳаллий аҳоли учун ҳам катта фойдаси бор. Улар иш билан таъминланади, турли миллат, элат ва халқ вакиллари билан мулоқотда бўладилар ва уларнинг турли анъана ва қадриятлари билан танишадилар, доимий даромад олиб туриш имконияти эга бўладилар, маҳсулотларни сотиш имкониятига эга бўладилар, маҳаллий аҳоли имкон қадар ўзларининг анъана ва қадриятларини намойиш қилиш учун уни сақлаб қоладилар ва унутилганларини тиклайдилар, меҳмон кутишнинг жозибадор анъаналарини тиклаш билан бирга меҳмондорчилик анъанларини такомиллаштириб борадилар. Охир оқибатда маҳаллий аҳолининг дунёқараши, маданий савияси ҳам мутассил ўсиб боради. Ўзбекистон ҳам сайёҳлик салоҳияти мавжуд бўлган юрт. Эндинги вазифа уни янада ривожлантириш, ташриф буюрувчи одамларнинг сонини оширишдир. Бунда асосан фуқаролар масъулиятни ўз зиммаларига олиши керак. Яъни, ҳамма ишни давлатга юкламасдан ҳусусий секторнинг улушини ошириб бориш керак. Ўзбекистонда давлат томонидан соҳа ривожи учун етарлича ишлар амалга оширилган. Эндиликда туризмга қизиқувчи одамлар сонини ошириш, аҳолида рағбат уйғотиш зарур. Туризм тайёр маҳсулот ишлаб чиқарувчи фабрика эмас. Уни давлат эмас, хусусий сектор ривожлантиради. Маҳмуд ХОЛБОЕВ, Ўзбекистон “Адолат” СДП Жиззах вилоят Кенгаши туманлараро ижрочи котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...


Онамни урманг, акажон! - 5 Марта 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2017-10-20, 0:17 AM\nГлавная » 2016 » Март » 5 » Онамни урманг, акажон!\nОнамни урманг, акажон!\n"Минг истиҳола билан сизларга қўнғироқ қилаяпман. Аслида бу воқеларни бировга гапиришга уялади одам. Аммо юрагим тўлиб кетганидан, яна бошқаларга дарс бўлсин деб, сизларга дилимдагиларни айтмоқчиман...” дея гап бошлади таҳририятга қўнғироқ қилган аёл.\nАкам ёлғиз ўғиллигиданми, ёки болалигида кўп хасталаниб, инжиқроқ бўлиб қолганиданми, жуда эрка эди. Ота-онам аввалига унинг кўнглига қаради, кейин эса қовоғига. Кичиклигидан ўзининг айтганини қилдирарди. Дадам ҳам "Йигит кишининг сазасини ўлдирмаслик керак”, деб айтганини муҳайё қиларди. Мен ундан олти ёш кичикман. Шунинг учун олдинлари унинг туркилашларини, баъзида арзимас нарсани талашиб, итариб йиқитишларини "Ўғил бола-да, шўхроқ”, деб оқлашарди. Бироқ унинг ҳам, менинг ҳам ёшимизга ёш қўшилса ҳамки, акамнинг қўпол муносабати ҳеч ўзгармасди. Яна болалигимдан бир воқеа ҳеч эсимдан чиқмайди. Акам уйнинг ичида копток ўйнаб юриб, уни қаттиқроқ тепганида онамнинг кўзига текканди. Ўшанда онам бечора бир ойча кўкарган кўзларини яшириб, кўчага чиқолмаган. Дадам бунинг учун уни қаттиқ уришганида ҳали ўн бешга кирмаган бола уйдан қочиб кетганди. "Ҳали катта бўлса, босилиб қолар” дея умид қиларди ота-онам. Аммо у босилмади. Мўйлови сабза урмасдан ичадиган одат чиқарди. Отам бир неча бор қаттиқ гапириб кўрди, ҳатто қўл ҳам кўтарди. Бироқ наф бермади. Ғишт аллақачон қолипдан кўчиб бўлганди. Мактабни тугатгач, на ўқишни истади, на бирор тайинли ишнинг бошини тутди. Охири отам "Шофёрликни ўргансин, машина олиб берсам, балким чалғир” деб ўйлаб, ўқув курсига берди. Акам эса машинали бўлгач, бизни баттар куйдирди. Ота-онамнинг сочлари оқ тушгани майлига, унинг безориликлари, гап қайтиришлари, жаҳли чиқса, йўлида учраган нарсани тепиб, ирғитиб кетишларидан куйиб, саломатликларига ҳам путур етди.\nУйлантириш фурсати етганида, суйгани борлигини айтди. Суриштирдик, аммо онам у қизнинг ахлоқи унча яхши бўлмагани учун иккиланди. Ва "Ўша қизни олиб бермайман”, деб шарт қўйди. Акамнинг безориликлари шундан кейин янаям авжига минди. Бир йилга хорижга ишлашга кетди. Келгач, узоқроқ қариндошимиз бўлган қизга уйлантирдик. Келинойим икки паҳаловондек ўғил туғиб берди. Уям сабрли аёл эди, эрининг зуғумларига чидаб яшади. Аммо акам янгамнинг энг яқин дугонаси билан оиласига хиёнат қилгач, чидай олмай кичик ўғлини олди-да, ота уйига кетди. Шу билан акам беш йил яна бўйдоқ яшади. Бу орада отамнинг юраги хуруж қилиб оламдан ўтди. Онамнинг саломатлиги ҳам яхши бўлмагани учун, яна уни акамга ишониб ташлаб кетолмаслигим важидан мен ҳам совчиларни рад этардим.\nАммо минг афсуски, келиндан ҳам омадимиз чопмади. У онамга қарашни, хизматини қилишни истамасди. Бунинг устига, бир-икки марта нобакор акам ичиб олиб, менга қўшиб, онаизоримга ҳам қўл кўтарди. Ишлардим, пулимни қуртдек санаб олар, қилиқлари жонимдан ўтганида гап қатйрасам, аямасдан урарди. Ажратаман деб, ўртага тушган онамни ҳам силтаб ташларди. Охири онам билан маҳалладаги нуроний чолнинг олдига йиғлаб бордик. У киши ҳам акамга насиҳат қилиб кўрди, "Онасини хор қилган икки дунёда хайр топмайди”, деб гапирди. Лекин бу насиҳатларнинг унинг ўнг қулоғидан кириб чапидан чиқарди.\nЭнг алам қиладигани, онамнинг аҳволи оғирлашса, "Ойи, яхшимисиз?” дейиш ўрнига тепамизга келиб олиб, "Уйни менга мерос қилиб қолдиринг. Қизингизга уй керакмас” деб жанжал қиларди. Акамнинг ҳам, келинойимниг ҳам қўрққани шу эди. Мен эса "Онам ўлиб қолмасин-да”, деб Худога илтижо қилардим.\n— Синглингни тинч қўй, — деб қўлига ёпишган онамни эса кўксидан итарди. Онам ҳушидан кетиб қолди. "Тез ёрдам” чақирдик. Ёрдам кўрсатишди, аммо меҳрибоним уч кунгина яшади-да, бу оламдан кўз юмди. Ёлғизимдан айрилиб, янаям ёлғизлашиб қолдим. Опамнинг ўз оиласи, ташвишлари бор. Акамнинг аҳволи бу. Онамнинг маъракалари ўтгунча ҳовлида рўзғор ташвишлари билан ғимирлаб юрдим. Аммо аза тугагач, ҳаммаси қайтадан бошланди. Мана, икки йил олдин уйдан чиқиб кетиб, бир ёлғиз кекса аёл билан яшаяпман. Бегона бир одам менга меҳр кўрсатиб, бошпанасидан жой берди. Ота ҳовлимни қўмсайман, раҳматли меҳрибонларимнинг чироғини ёқиб ўтиришни истайман, аммо акам... ҳамон ўша...\nКатегория: BAXS - TORTISHUV / FIKR MULOHAZA | Просмотров: 715 | | Рейтинг: 0.0/0


Ислом Каримов Россиянинг «НТВ» телеканали иғвосига қандай жавоб берган эди?\nИслом Каримов Россиянинг «НТВ» телеканали иғвосига...\n26.02.2018 00:58 0 3724\nИслом Каримов фондининг «Фейсбук» тармоғидаги саҳифасида собиқ давлат маслаҳатчиси Нарзулла Жўраевнинг биринчи Президентимиз ҳақидаги хотиралари эълон қилинган эди.\nЖўраев ўз хотираларида Ислом Каримов билан боғлиқ кўплаб воқеаларни ёдга олган. Жумладан, мустақилликнинг дастлабки йилларида Толибонлар билан боғлиқ қизиқарли воқеани ҳам сўзлаб берган.\n«Толибонларга қарши кураш коалицияси фаолият юритаётган пайтлар стратегик шериклик тўғрисидаги шартномага мувофиқ, Қашқадарёнинг Хонободидан АҚШнинг қароргоҳига жой бериб қўйилди. Ана шунда бирданига Москва телевидиениеси, аниқроғи «НТВ» телеканали «Толибонлар Амударёдан ўтиб, Термизни эгаллаб олишди. Ўзбекистонда уруш бошланиши муқаррар», деган иғво тарқатди.\nИслом Каримов бу воқеага гўёки мутлақо эътибор бермагандек бўлиб, эртаси куни махсус самолётда Ўзбекистондаги дипломатик корпус вакиллари, халқаро ташкилотлар раҳбарлари ва мамлакатимизда аккредитациядан ўтган хорижий журналистлардан иборат катта делегацияни ўзи билан бирга Термизга олиб борди. Уларни ҳам меҳмон қилди, ҳам Термизни саёҳат қилдирди ва ўша ерда тўғридан-тўғри баёнот берди: «Қани толиблар? Топиб беринглар менга?» Ўша ерда Россия дипломатик корпуси ҳам турибди, ўша «НТВ» вакили ҳам турибди. Мана сизга сиёсий дипломатия! Бу энг таъсирчан, энг самарали усул бу.\nКейин меҳмонларни қолдириб, ўзи чегарачилар билан учрашувга борди. Чегарачилар билан суҳбат қилди. У киши соғлом, кучли йигитларни кўрса отадек қувониб кетадиган, оталик туйғуси ниҳоятда жўшқин, меҳрли одам эди. «Бутун Ўзбекистон болалари — менинг болаларим» деган гап унинг ҳаётининг мазмуни эди.\nБир пайт буни қарангки, бўйи икки метр келадиган аскарни унга рўбаро қилишди. Шундай бориб, қувониб, «менинг шундай болаларим, полвон болаларим борми? Шулар бор экан, менинг чегарамдан пашша ҳам босиб ўта олмайди», деб уни қучоқлаб, ердан уч марта кўтариб-кўтариб қўйди.\nСўнг аскарлар билан хайрлашиб, «Ҳайратон» кўпригига борди. «Ҳайратон» — Ўзбекистон билан Афғонистонни боғлаб турган ягона кўприк. Бу ердан поезд ҳам ўтади ҳозир, темирйўл қурилди. Шу ерга келиб, «Хўш, толиблар шу кўприкдан ўтадими?, деди. Ўтиб келсин, кўрай мен. Агар толиблар шу кўприкдан ўтадиган бўлса, мен кўприкка кўндаланг ётиб оламан — олдин мени босиб олсин, кейин юртимга киради» деди. Мана Президентнинг ватанпарварлик туйғуси!», — дея эслайди Нарзулла Жўраев.\nИслом Каримов ҳақидаги ҳужжатли фильм тайёр бўлди\nИслом Каримовни хотирлаб, Самарқанднинг барча туманларида эҳсон оши берилади\nИслом Каримовнинг Қашқадарёдаги ҳайкали қачон очилиши маълум


Ҳали ўқиётган талабага синов муддати ўрнатиш мумкинми?\nМеҳнат кодекси билан дастлабки синов муддати ўрнатилиши мумкин бўлмаган ходимлар тоифаси рўйхати ўрнатилган. Унга ҳали ўқув юртини тугатмаган, бироқ ташкилотга ишга жойлашган ўқувчилар (талабалар) кирмайди.\nШунинг учун ҳам ишга қабул қилишда уларга синов муддати ўрнатилиши мумкин. Эслатиб ўтамиз, ишлаб чиқаришдан ажралмаган ҳолда таълим муассасаларида ўқиётган ходимларга иш берувчи ишни ўқиш билан бирга олиб боришлари учун зарур шароитлар яратиб бериши шарт. Ўқувчилар эса фақат ўқиш вақтидан бўш пайтда ишлаш ҳуқуқига эгалар.\nМожно ли установить испытательный срок студенту, который еще учится?


Амстердам хотиралари — 78 | Яширин Муждалар\nАмстердам хотиралари — 78\t16 марта, 2016\nЙўқдан мени бор этдинг. Юрагимга чўғ ташлаб кетдинг! Асли заиф бир банда эдим, юзи сўлғин пажмурда эдим! Оёғидан мадори кетган, вужудида қолмаган бир жон, кўзи сўник, юраги титроқ, мадори йўқ ожиз бир япроқ! Ҳеч ким билан иши бўлмаган…\nЧиркин ҳисларга жиҳод қилганман эълон!\nЕрга чўк тушиб эгилай!\nЛарзон шамолларга урилсин бошим, нажот бергин сен Улуғ Мавло! Мен нотавон бир хаста эдим, юзи сўлғин пажмурда эдим.\nАйт, вужуд! Юрагимга нега мустабид чиқдинг?\nҚобирғаларимни синдириб олай! Юрагимни қинидан аста суғурай. Денгиз томон сурилиб борай! Шамолларга урилиб борай! Шукур, отам-онам бор! Мен нотавон ўйланиб қолдим. Онам эди – у онам эди…\n“Исмигулим, жон болам“, дер эди…\n— Мана, Сизга юрагим,- дедим.- Уни йўлда авайлаб келдим…\n— Юрагингни авайла, болам! Қурбонлигинг азалдан билам!\nМен қайрилдим отамга томон.\n— Мана Cизга юрагим.-дедим. – Уни йўлда авайлаб келдим.\n— Келдингми, болам! Бахти бекам, дили беғам! Фақат юрагингни авайла, болам! Қурбонлигинг азалдан билам. Шукр, яна мен сени кўрдим. Мен хасталик уйқусидан турдим.\nЖонсарак жоним танамга қамалган эди… Эй воҳ, ҳам отам, ҳам онам жони шу танамга ямалган эди… Улар жони ямалган эди… Эй воҳлар бўлсин, фарёдлар бўлсин, юрагимни қабул этмади…\nЁ, Ҳу! Нуридийдам селлари кўз олдимдан сира кетмади…\nИкки кўзи — икки чашма, икки шалола… Икки кўзи — икки шарқироқ, икки булоқ .\nЮзи сўлғин, юраги япроқ.\n-Тиловли болам жиловли…\n— Иложим йўқ. Тўрт кун дунё, мудом ўлчовли. Бари ўлчовли.\n— Кетма! Сенсиз куним қировли…\n— Ҳар бир куним, ҳар бир дақиқам, ҳар бир лаҳзам сўровли…\nЮрагимни авайлаб бордим. Денгиз томон сурилиб бордим, шамолларга урилиб бордим… Йўлим эди жудаям чигал. Шамолларга суриниб кетдим. Мен Фотиҳа қасрига етдим. Мен бандайи ожизани бир елпиб кетдинг. Йўлим эди жудаям чигал…\n— Оллоҳим, сен Раҳимсан, сен Раҳмонсан! Мени қўлла! Шундай ташлама! Ларзон шамолларга урилди тақво. Йўлим эди жудаям чигал… Кўзим эди сўлғин, юзим бир рангпар… Мен нотавон овора эдим, юзи сўлғин пажмурда эдим. Оёғида мадори кетган, вужудида қолмаган бир жон. Кўзи сўниқ, юраги титроқ, новдасидан узилган япроқ. Мен йўқ бўлиб бормоқда эдим. Жисмим бир ҳолат, ичим зулмат, вужудим ҳарорат … Ҳаёт бўсағасида излардим ҳикмат! Тилимдан учар эди муножот! Сўраларди борлиққа нажот!\nЕтти иқлимдан етти фаришта, етти малойикни жўнатган эдинг.\nБири ўт оловда қақраган лабимга сув,\nБири тасбеҳ ила жўнатди жаннатий фусун!\nБири ларзон-ларзон шамол ичида елпиб, оташ вужудимга пуфлади ояти Ёсин!\nЯна бири дилимдан суғуриб қутқуни, яна бири ҳимоя этди ҳудудни, яна бири ўқиб берди “Қунут”ни. Ўқир эди Қунутни! Ўқийверди Қунутни! Яна бири қонаб ётган бағримга берди-ю шифо, сўнг этди нидо: “Cен эргаш, тўғриларга сен мудом ёндош! Бу йўлларда из қолдириб кетган Мустафо!” Мустафо! Ёлғиз у даҳо… Ё, Худо! Карами кенг, мурувватли, меҳрибон. Нақадар Улуғсан! Жўнатдинг нажот! Ва тилимга бердинг сен Салот! Сен йўқдан мени бор этдинг. Юрагимга чўғ ташлаб кетдинг! Мен нотавон бир хаста эдим, юзи сўлғин пажмурда эдим! Оёғидан мадори кетган, вужудида қолмаган бир жон, кўзи сўник, юраги титроқ, мадори йўқ, хаста бир япроқ! Ҳеч ким билан иши бўлмаган.\nКимлардир осмонларни кўзлади, кимлардир инжуларни излади. Мен ахир тупроқдан унганман, шунинг учун ерни кўзладим. Сокин сўзладим. Ажабо! Атрофимда гўё оятларни ёниб куйлар эди Мустафо.\nТаҳажжуд, таҳажжуд! Тун ва куннинг ўртасида сен мавжуд! Йўлим эди чигал. Бу чигални Сен тараб ечдинг. Чор тарафим этдинг чароғон. Атрофимда тинганди фиғон… Орзуларим томон бораман… Гиёҳ мисол туфроқ ёраман… Титрат осмон равоғини, кўрсат ҳаёт сабоғини!